Pemandu Keretapi Jepun Saman Kerana Kena Potongan Gaji 56 Yen

Beberapa minggu lepas, seorang pemandu keretapi Jepun menyaman syarikatnya selepas dia dikenakan potongan gaji sebanyak 56 yen. Ini selepas dia didakwa mencetuskan kelewatan selama seminit kepada operasi keretapi JR West pada Jun 2020.

Dalam tuntutannya di mahkamah, si polan mendakwa hukuman yang dikenakan memberi tekanan kepada kesihatan mentalnya. Lantas, dia mengenakan saman berjumlah 2.2 juta yen terhadap majikannya.

Pada Jun 2020, si polan dijadualkan untuk membawa keretapi kosong ke Okayama di selatan Jepun. Tetapi dia membuat kesilapan apabila tiba di platform salah sementara menanti giliran mengambil alih tugas pemandu sebelumnya. Apabila dia berjaya membawa keretapi ke platform sebenar, ia mengakibatkan kelewatan dua minit untuk pertukaran pemandu.

Kelewatan ini termasuk kelewatan meletakkan keretapi di depot penyimpanan selama seminit. Akibatnya, JR West pada awalnya mengenakan potongan gaji sebanyak 85 yen. Tetapi selepas si polan memfailkan aduan di Pejabat Pemeriksa Standard Buruh Okayama, syarikat mengurangkan potongan gaji kepada 56 yen.

Bagaimanapun, si polan enggan menerima hukuman tersebut atas alasan kelewatan itu tidak mengganggu jadual perjalanan atau penumpang sepanjang insiden berlaku. Tetapi syarikat mengaplikasikan prinsip ‘tidak hadir, tiada gaji’ – merujuk kepada pekerja lewat atau tidak hadir tanpa sebab. Berang dengan jawapan yang diterima, si polan membawa kes tersebut ke Mahkamah Okayama untuk tindakan saman.

Isu ini secara tidak langsung mendedahkan pergantungan tinggi syarikat-syarikat keretapi terhadap Sistem Kawalan Laluan Berkomputer (PRC). PRC dilihat cara terbaik untuk memastikan keretapi Jepun termasuk keretapi berkelajuan tinggi sentiasa menepati masa.

Tetapi malangnya, ia juga mengurangkan peluang untuk melatih pekerja untuk mengendalikan sistem secara manual sekiranya PRC rosak atau tidak dapat beroperasi. Ini didedahkan dalam satu laporan berkenaan sistem keretapi Jepun pada 2017.

Selain kelewatan akibat kesilapan manusia, bencana alam juga boleh menyebabkan kelewatan pada jadual perjalanan keretapi. Tetapi kelewatan atas sebab begini jarang berlaku seperti insiden gempa dan tsunami pada 2011.

Mungkin sudah tiba masanya syarikat-syarikat keretapi Jepun untuk mengurangkan pergantungan kepada PRC dan melatih pekerja untuk mengoperasikan sistem keretapi secara manual. Sekurang-kurangnya, ini dapat melatih pekerja agar lebih cekap dan sentiasa bersedia dengan sebarang kemungkinan termasuk kemungkinan PRC tidak berfungsi.

Di samping itu, sudah tiba masanya syarikat tidak terlalu obses dengan ketepatan masa. Benar, ia mewakili antara sifat rakyat Jepun yang terpuji. Tetapi jika impaknya memberi kesan kepada kesihatan mental pekerja, obsesi sebegini hanya mengundang lebih banyak petaka pada masa akan datang. Dan malangnya di Jepun, ia hanya dikesali apabila tragedi melanda.

RUJUKAN

BBC News. (2021, 10 November). Japan train driver sues over 49 cents in docked wages.

Spinks, R. (2021, 17 November). Japan’s infamous dedication to punctuality meant they apologized for a train being 20 seconds early. Quartz.


Penaklukan Mesir Di Bawah Khulafa Ar-Rashidun

Kekuasaan Pasukan Muslimin dibawah keKhalifahan Sayyidina Umar Al-Khattab RAH telah menaungi Tanah Arab baik di Syam (Levant) mahupun di Iraq. Kini,tumpuan mereka beralih ke negeri Mesir yang pada ketika itu diperintah oleh Empayar Rom.

Perluasan kuasa Khulafa Ar-Rashidun ke Mesir ini telah dipimpin oleh seorang sahabat Rasulullah SAW yang bernama Sayyidina Amru Al-As pada tahun 20 Hijrah. Para sejarahwan Islam berbeza pendapat tentang tahun pena.klukan Sayyidina Amru Al-As ke Mesir. Sesetengah sejarahwan Islam berpendapat pena.klukan Mesir pada 20 Hijrah dan pena.klukan Kota Alexandria/Iskandariyyah pada 25 Hijrah dan ada yang berpendapat Pena.klukan Mesir dan Alexandria pada tahun 16 Hijrah.

Maka berangkatlah pasukan Muslimin ke Mesir. Setibanya di Fustat, Sayyidina Amru Al-As menawarkan perdamaian, jizyah atau memeluk Islam. Sayyidina Amru Al-As memberi tempoh kepada penguasa tempatan memberikan jawapan kepadanya. Penguasa Mesir pada ketika itu, Muqawqis ingin memberi jawapan agar menerima tawaran itu. Namun, cadangan itu dibantah oleh panglima Rom yang tinggal di Mesir pada ketika itu. Akhirnya, sebulat suara memutuskan agar menolak tawaran Sayyidina Amru Al-As.

Maka pertempuran antara pasukan Muslimin dan Rom bermula.Pertempuran pertama di Ain Syam,pasukan pimpinan Sayyidina Zubair Bin Awwam telah diarahkan untuk memanjat dinding kota tersebut dan membukanya untuk memberi laluan kepada pasukan Muslimin. Usaha itu berjaya dan kota itu dibuka oleh Sayyidina Amru Al-As. Pasukan Rom berundur ke kota seterusnya iaitu Babilon. Memandangkan bilangan pasukan Muslimin yang kalah jumlah kepada pasukan Rom, Sayyidina Amru Al-As memohon bantuan daripada Khalifah Umar Al-Khattab di Kota Madinah.

Permohonan mereka diluluskan, pasukan bantuan dikirim yang dipimpin oleh Sayyidina Ubadah bin Samit RAH, Sayyidina Maslamah bin Makhlad RAH dan Miqdad Bin Aswad RAH bergerak ke arah Mesir bagi membantu pasukan Sayyidina Amru Al-As di Mesir. Satu persatu kota di Mesir tumbang kepada Pasukan Muslimin. Mereka terus mara ke arah kota terbesar di Mesir iaitu Kota Iskandariyyah. Menyedari hal itu, pasukan Rom telah menyediakan infrastruktur kota yang ampuh bagi menangkis pasukan Muslimin ini.

Maharaja Rom juga mengirim bala bantuan ke Alexandria bagi menghalang kemaraan pasukan Muslimin ini. Seramai 50 000 pasukan Greek telah dikirim untuk mempertahankan kota ini daripada jatuh ke tangan pasukan Muslimin. Kapal kapal Pasukan Rom dikerah untuk mempertahankan pelabuhan Alexandria walau apa yang terjadi.Pasukan Muslimin tiba di kota Alexandria dan memulakan pengepungan.

Pengepungan Kota Alexandria berlanjutan sehingga enam bulan lamanya. Maka, Khalifah Umar RAH mengarahkan agar Sayyidina Ubadah bin Samit mengatur strategi untuk men.akluk kota Alexandria. Sejurus menerima surat dari Madinah, Sayyidina Ubadah melancarkan serangan ke atas kota Alexandria. Berlakulah serangan yang sengit di antara kedua pasukan ini.Empat panglima yang dikirim Khalifah Umar diarahkan melancarkan serangan bertali arus keatas kota Alexandria.

Serangan terus berlangsung sehingga pasukan Rom kewalahan dan akhirnya pasukan Muslimin berjaya memecah masuk ke benteng Alexandria dan akhirnya benteng kota ditawan seterusnya Kota Alexandria ditawan oleh pasukan Muslimin. Usai pena.klukan kota Alexandria,Sayyidina Amru Al-As mengutus surat kepada Khalifah Umar dengan menyatakan bahawa beliau telah menawan ribuan rumah mewah, ribuan rumah mandi (hamam) dan ribuan kelab hiburan serta puluhan ribu rakyat Rom elit yang bersedia untuk membayar jizyah kepada pemerintah Muslim.

Dengan jatuhnya Alexandria ke tangan pasukan Muslimin, selesailah misi pasukan Muslimin di Mesir. Pada tahun 21 Hijrah, panglima agung Muslimin meninggal dunia menghadap Illahi. Diikuti pada tahun 23 Hijrah, Khalifah Umar RAH dibu.nu.h oleh Abu Lu’luah di Madinah ketika beliau sedang mengimami solat. Berakhirlah era Khalifah Umar RAH sebagai khalifah kedua Khulafa’ Ar-Rashidin. Semoga Allah merahmati keduanya dalam usaha menyebarkan dan mengembangkan agama Islam ke seluruh Alam.

RUJUKAN:

Al-Bidayah Wa An-Nihayah (Khulafa’ Ar-Rashidin)


Perbandingan Bahasa: Portugis Vs Kristang

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”.

Bahasa Portugis dituturkan oleh 220 juta orang di seluruh dunia. Bahasa tersebut dituturkan di Portugal, Brazil, Angola, Mozambique, Cape Verde, Guinea-Bissau, São Tomé e Principe, Timor Leste, dan Macau. Bahasa tersebut dikenali sebagai “português” [poɦtuˈgejʃ].

Bahasa Kristang dituturkan oleh 1000 orang di Malaysia, Singapura, Australia, Kanada, United Kingdom, dan sebagainya. Di Malaysia, bahasa tersebut dituturkan di Melaka, Kuala Lumpur, dan Pulau Pinang. Bahasa tersebut dikenali sebagai “Papia Kristang”.

Apakah perbezaan dan persamaan antara Bahasa Portugis dengan Bahasa Kristang? Barangkali artikel ini akan dapat membantu sedikit persoalan kita. Harap bacalah dengan tenang dan hati yang terbuka.

NAMA BAHASA

Perhatikan nama asal dalam kedua-dua bahasa tersebut. Nama tersebut ialah “português” dan “Papia Kristang”.

Istilah “português” bermaksud “orang Portugis” ataupun “bahasa Portugis”. Istilah tersebut berasal daripada Latin, “Portus Cale” yang bermaksud “Pelabuhan Cale”. Nama “Cale” berasal daripada nama tuhan orang Keltik iaitu “Cailleach” [kɪˈl̠ʲax].

Istilah “Papia Kristang” membawa maksud “Cakap Kristang”. Perkataan “Papia” dan “Kristang” masing-masing dipercayai berasal daripada Portugis, “papear” (sembang) dan Portugis, “cristão” (Kristian). Papia Kristang secara harfiahnya bermaksud “Cakap Kristian”.

KATA GANTI NAMA DIRI KETIGA (KGND3)

Perbandingan yang dapat kita lihat dalam Bahasa Portugis dan Papia Kristang ialah “Kata Ganti Nama Diri Ketiga”. Kata Ganti Nama Diri Ketiga digunakan untuk menggantikan nama orang yang kita cakapkan.

Kata Ganti Nama Diri Ketiga yang terdapat dalam Bahasa Portugis ialah “ele”, “ela”, dan “isto”. Fungsi bagi ketiga-tiga perkataan tersebut adalah sepadan dengan perkataan “he”, “she”, dan “it” dalam Bahasa Inggeris.

Kata Ganti Nama Diri Ketiga yang terdapat dalam Bahasa Kristang ialah “eli”. Perkataan tersebut boleh digunakan dalam semua keadaan. Tiada “he” dan “she” dalam bahasa tersebut.

ANALISIS AYAT SATU

Pertimbangkan ayat berikut dalam kedua-dua bahasa tersebut. Ayat berkenaan membawa maksud “adaseseorang di luar sana”.

Bahasa Portugis:
Tem alguém lá fora.

Bahasa Kristang:
Teng jenti na fora.

Perkataan “tem” dan “teng” merujuk kepada kata ganti nama diri ketiga seorang. Kedua-dua perkataan tersebut masing-masing berbunyi [ˈtɐ̃ɪ̯̃] dan [teŋ].

Perkataan “alguém” dan “jenti” membawa maksud “seseorang”. Bahasa Portugis juga mempunyai perkataan “gente” [ˈʒẽ.tɨ] yang sepadan dengan perkataan “jenti” [dʒenti] dalam Bahasa Kristang.

Perkataan “lá” dan “na” bermaksud “di sana”. Perkataan “lá” Portugis berasal daripada Latin, “ad illac” yang bermaksud “jalan itu”. Perkataan “na” Kristang dipercayai berasal daripada Melayu, “sana”.

Perkataan “fora” dan “fora” bermaksud “luar”. Kedua-dua bahasa tersebut mempunyai perkataan dan makna yang sama. Walaubagaimanapun mereka mempunyai sebutan yang berbeza.

ANALISIS AYAT DUA

Pertimbangkan ayat berikut dalam kedua-dua bahasa tersebut. Ayat berkenaan membawa maksud “Saya tidak dapat menahan kemarahannya”.

Bahasa Portugis:
Não posso suportar seu raiva.

Bahasa Kristang:
Eli sa ráiba you mpodi aguéntá.

Frasa “seu raiva” dalam Bahasa Portugis membawa maksud “marahnya”. Perkataan “seu” dalam bahasa tersebut merujuk kepada kata ganti nama diri ketiga seorang posesif yakni “dia punya”.

Frasa “eli sa ráiba” dalam Bahasa Kristang membawa maksud “Dia punya marah”. Perkataan “sa” dalam bahasa tersebut merujuk kepada genitif yakni menunjukkan “yang dimiliki”.

Perkataan “suportar” dan “aguéntá” membawa maksud “tahan”. Bahasa Portugis juga mempunyai perkataan “aguentar” [a.ɡwẽ.ˈta(ʁ)] yang sepadan dengan perkataan “aguéntá” dalam Bahasa Kristang.

Perkataan “não” dan “mpodi” membawa maksud “tidak”. Mereka menggunakan perkataan yang berbeza. Penulis tidak dapat mengenal asal-usul perkataan “mpodi”.

Ayat Portugis dan Kristang tersebut masing-masing secara harfiahnya bermaksud “tidak saya boleh tahan dianya marah”, dan “dia punya marah ialah tidak boleh tahan”.

ANALISIS AYAT TIGA

Pertimbangkan ayat berikut dalam kedua-dua bahasa tersebut. Ayat berkenaan membawa maksud “tiada sesiapa pun dalam rumah ini”.

Bahasa Portugis:
Absolutamente ninguém nessa casa.

Bahasa Kristang:
Kengkeng pun nté na kaza.

Perkataan “kengkeng” dalam Bahasa Kristang membawa maksud “sesiapa”. Perkataan “keng” berasal daripada Portugis, “quem” yang bermaksud “siapa”.

Perkataan “casa” dan “kaza” membawa maksud “rumah”. Perkataan Portugis tersebut mewakili bunyi [ˈka.zɐ], manakala Kristang bunyi [ka.za].

Perkataan “pun” dalam Bahasa Kristang dipercayai berasal daripada Bahasa Melayu, “pun”. Perkataan “pun” membawa maksud “juga”, “sedangkan”, dan “bahkan”.

Ayat Portugis dan Kristang tersebut masing-masing secara harfiahnya bermaksud “secara mutlak tiada sesiapa di dalam ini rumah”, dan “sesiapa juga tiada di rumah”.

SENARAI KOSA KATA

Kedua-dua bahasa tersebut mempunyai kosa kata yang tersendiri. Ada di antaranya yang wujud tetapi berlainan ejaan. Ada juga yang tidak wujud dalam bahasa lain.

Contoh perkataan dalam Bahasa Portugis ialah “gordura”, “queijo”, “peixe”, “igreja”, dan “garfo”. Kelima-lima perkataan tersebut masing-masing bermaksud “lemak”, “keju”, “ikan”, “gereja”, dan “garfu.”.

Contoh perkataan dalam Bahasa Kristang ialah “tongkah”, “changkol”, “kakus”, “blachan”, dan “churutu”.

Kelima-lima perkataan tersebut masing-masing bermaksud “tongkat”, “cangkul”, “tandas”, “belacan”, dan “kapur”.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Bolehkah penutur Bahasa Portugis dan Bahasa Kristang dapat faham satu sama lain? Dengan keadaan, mereka tidak mengenali Bahasa Inggeris, atau sebagainya, tidak pernah bertemu, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara Bahasa Portugis, dan Bahasa Kristang. Kedua-dua bahasa tersebut mempunyai pengaruh yang pelbagai mengikut tempat.

Pada hakikatnya, penulis hendak mengucapkan berbanyak-banyak terima kasih kepada mereka yang sudi membantu dalan menyiapkan artikel ini. Jasa mereka tidak terhitung banyaknya.

Apakah yang penulis terlupa tentang kedua-dua bahasa tersebut? Harap berikan ulasan anda di dalam ruangan ulasan di bawah.

Semoga artikel ini membawa manfaat kepada semua pihak baik secara langsung ataupun tidak langsung.

TAMAT.

RUJUKAN:

Dewan Bahasa dan Pustaka: Perbandingan. Dicapai pada 29hb November 2021 dari https://prpm.dbp.gov.my/cari1?keyword=perbandingan

Kamus Besar Bahasa Indonesia: Bahasa. Dicapai pada 29hb November 2021 dari https://kbbi.kemdikbud.go.id/entri/bahasa

Omniglot: Portuguese. Dicapai pada 29hb November 2021 dari https://omniglot.com/writing/portuguese.htm

A Grammar of Kristang. Dicapai pada 29hb November 2021 dari https://openresearch-repository.anu.edu.au/…/1/PL-B95.pdf

Kata Ganti Nama Diri. Dicapai pada 29hb November 2021 dari http://mdfadilmin.blogspot.com/…/kata-ganti-nama-diri…


Hikayat Ben Laden

~Niat enson matakaji semar ngiseng,Akulah BEN LADEN, Hikayat BEN LADEN~🎶

Ini adalah kisah hidup pengasas AL-QAEDA iaitu OSAMA BEN LADEN atau nama sebenarnya Usamah bin Muhammad bin Awad bin Ladin. Dia adalah seorang bilionair yang berasal dari Arab Saudi. Bapanya pengasas syarikat BinLadin Group, konglomerat pembinaan multi-nasional yang memegang projek-projek pembangunan masjid suci di Mekah dan Madinah serta beberapa projek menara mega yang lain. Bahkan KLIA di Malaysia juga antara projek BinLadin Group.

Kalau kita nak faham segala kucar-kacir politik di Timur Tengah dan kaitannya dengan gerakan pengganas, kita perlu lihat sejarah Perang Soviet Union vs Afghanistan. Dalam perang inilah istilah Jihad, Mujahidin, Islamofobia, Terrorist mula menjadi sebutan media moden. AL-QAEDA adalah kumpulan yang paling terkenal dalam perang ini.

Segalanya bermula di Afghanistan apabila Parti Komunis di sana membuat rampasan kuasa kudeta berdarah dalam Revolusi Saur pada tahun 1978. Parti Komunis memerintah Afghanistan secara kuku besi sehingga membuatkan rakyat bangkit melawan kerajaan.

Setahun kemudian, Soviet Union sendiri masuk ke Afghanistan bagi mendiamkan rakyat Afghanistan. Oleh itu, USA bersama Arab Saudi, Pakistan, Qatar dan beberapa negara lain memberi bantuan kepada Nasionalis Afghanistan bagi melawan campur tangan Soviet di negara mereka. Bantuan kewangan, senjata dan latihan diberikan. Orang tempatan membentuk gerakan ketenteraan yang dinamakan “Mujahidin”. Orang luar juga turut masuk campur untuk membantu mereka. Bantuan luar yang paling besar peranannya adalah dari Osama ben Laden.

Setelah ditentang kuat oleh “Mujahidin”, Soviet Union menarik semula campur tangan mereka di dalam negara Afghanistan berikutan termeterainya Geneva Accord. Dalam perjanjian itu juga, mana-mana kuasa luar di dalam Afghanistan perlu keluar dengan segera. Oleh itu, negara-negara sekutu USA juga keluar membiarkan Afghanistan bersendirian. Osama ben Laden juga pulang ke Arab Saudi untuk melebarkan rangkaian al-Qaeda. Namun, Soviet Union masih lagi memberi bantuan dana kepada kerajaan Agghanistan yang terpaksa mengawal kumpulan-kumpulan “Mujahidin” yang semakin kukuh menguasai Afghanistan.

Penguasaan “Mujahidin” ini akhirnya berjaya menumbangkan pemerintah terakhir komunis di Afghanistan iaitu Mohammad Najibullah pada tahun 1992. Setelah Najibullah jatuh, kumpulan-kumpulan “Mujahidin” ini bergaduh sesama sendiri merebut kekuasaan.

Jiran Afghanistan iaitu Pakistan membiayai suku Pashtun iaitu pelarian Afghanistan yang berlindung di negara mereka untuk melawan kumpulan-kumpulan “Mujahidin” itu lalu menubuhkan kerajaan yang mesra Pakistan. Pelarian-pelarian itu kebanyakkannya merupakan pelajar lalu gerakan mereka di namakan Taliban (Pelajar). Osama Ben Laden yang memimpin al-Qaeda banyak memberi bantuan kepada gerakan Taliban ini.

Pada 1996, Taliban yang berideologikan Nasionalisme Pashtun berjaya menundukkan kumpulan-kumpulan “Mujahidin” yang lain dan menguasai Kabul, ibu kota Afghanistan. Maka tertubuhlah kerajaan Taliban atau nama rasminya, Emiriah Islam Afghanistan. Oleh itu, Osama ben Laden menjadikan Afghanistan sebagai pusat operasi al-Qaeda setelah dia dihalau dan ditarik kerakyatan oleh Arab Saudi. Al-Qaeda dan Kerajaan Taliban adalah sekutu yang amat erat.

Kerajaan Taliban ingin mengamalkan hukum syariah menurut al-Quran dan as-Sunnah. Oleh itu, segala bentuk hiburan seperti TV, Kamera, Gambar, Pawagam, Permainan Layang-Layang, dan lain-lain dianggap haram dan akan dihukum oleh Polis Amar Makruf Nahi Munkar. Sebab itulah jika sekarang ini ada negara yang cuba memperkasakan syariah walaupun dengan cara yang betul akan diejek, “Ini bukan negara Taliban”. Sememangnya, Taliban banyak memberi gambaran buruk dalam pengamalan syariah dengan pemahaman sempit lagi jumud sehingga menimbulkan fenomena Islamofobia.

Tidak semena-mena, pada tahun 2001 atau lebih tepatnya pada 11 September, bangunan World Trade Centre USA telah dilanggar melalui serangan udara oleh beberapa pesawat. USA menuduh al-Qaeda sebagai dalang kejadian. Oleh itu, USA mengisytiharkan War On Terror bagi membanteras kumpulan pengganas. Osama ben Laden dilabel sebagai Pengganas Paling Dikehendaki Di Dunia. George W Bush Presiden USA meminta kerajaan Taliban agar menyerahkan Osama ben Laden yang bersembunyi di Afghanistan kepada mereka.

Namun, kerajaan Taliban menolak tuntutan itu kerana tuduhan USA tidak cukup bukti kata mereka. Namun, Tony Blair Perdana Menteri Britain mengugut kerajaan Taliban Afghanistan, “Serahkan Ben Laden, atau serahkan kerajaan kamu”. Taliban tetap tidak mahu menyerahkan sekutu mereka. Oleh itu, USA masuk menyerang Afghanistan pada tahun 2001 bagi memburu Osama ben Laden.

“Mereka keluar masuk gua. Mencuba mencari dimana ada. Mencuba meneka dimana Osama. Mata kasar takkan dapat jumpa. Nama dia Ben Laden mengundurkan diri.”

Osama ben Laden mengundurkan diri ke Pakistan untuk bersembunyi. Tatkala Osama ben Laden bersembunyi di Pakistan, kerajaan Taliban Afghanistan telah dijatuhkan dan diganti dengan pemerintahan Hamid Karzai.

Setelah lama dunia tidak menyebut perihal al-Qaeda dan Osama ben Laden, tiba-tiba pada tahun 2011, presiden USA Barrack Obama mengumumkan bahawa Osama ben Laden telah berjaya dibunuh oleh sekumpulan kecil tentera USA. Osama didapati bersembunyi di Abbottabad berdekatan kem ketenteraan Pakistan. Kerajaan Pakistan tidak menyedari kedatangan tentera USA bagi memburu Osama di negara mereka dan rakyat Pakistan amat terkejut dengan berita ini.

USA mendakwa tiada negara yang mahu menuntut mayat Osama ben Laden. Oleh itu, mereka mengambil keputusan untuk tanam mayat itu di dalam laut di sebuah lokasi rahsia. Walaupun kematian Osama masih misteri dan menjadi tanda tanya yang penuh kontroversi, USA tetap mengumumkan kejayaan mereka dalam menumpaskan pemimpin pengganas al-Qaeda itu bagi menjadikan dunia ke arah lebih selamat dan aman.

“Nyanyi lagu damai, satu dunia ikut rapat. Sambil tunggu hari OSAMA dan OBAMA berjabat. Alhamdulillah. Kita selamat. Kabus dah hilang. Perang dah tamat. Nyanyikan lagu. Damai dalam lena. Jangan buka mata. REALITINYA SUNGGUH BERBEZA.”

Kerana hakikatnya, Afghanistan masih dalam keadaan kucar kacir perang saudara. Kumpulan-kumpulan ranting al-Qaeda masih wujud di pelbagai negara sebagai sebuah rangkaian. Bahkan kepimpinan al-Qaeda diganti oleh Ayman az-Zawahiri. Dan yang lebih bahaya, muncul pula pengganas lain iaitu ISIS yang ingin menguasai kawasan al-Qaeda.

Jemput follow penulis : https://instagram.com/khairiasyraf_17


Gunung Nemrut: Gunung Para Dewa Di Turki

Gunung Nemrut yang bertapak di Turki ini merupakan antara salah satu tempat bersejarah yang perlu dikunjungi bagi para pecinta sejarah dan keindahan alam. Gunung yang indah ini pernah didiami oleh sebuah tamadun purba iaitu tamadun Mesopotamia. Puncak gunung ini yang berada pada 2206 meter di atas paras laut, merupakan antara puncak tertinggi yang pernah dijadikan sebagai kawasan penempatan oleh tamadun tersebut.

Disebalik ketinggian kawasan penempatan ini, tersembunyinya makam Raja Antiochus 1, pemerintah kerajaan Commagene. Secara amnya, kerajaan Commagene  telah diasaskan di kawasan utara Syria dan Sungai Euphrates setelah berpecahnya empayar Alexander The Great. Menurut kajian susur galur leluhur raja-raja kerajaan ini, didapati bahawa adanya campuran darah antara warga Yunani dan Parsi yang membawa kepada berlakunya percampuran kebudayaan dalam kerajaan ini.

Raja Berd4rah Penguasa Timur Dan Barat

Kerajaan Commagene yang kecil ini memainkan peranan yang  besar semasa tempoh perluasan kuasa oleh Empayar Rom di timur hingga ke kawasan yang di bawah pengaruh negara-negara  Hellenistik. Mana tidaknya, kerajaan yang tersepit di antara Empayar Seleucid di barat dan Empayar Parthia di timur ini, telah menjadi negara pengantara bagi kedua-dua empayar tersebut.

Raja Antiochus 1, yang memerintah antara 70 hingga 38 Sebelum Masihi, merupakan pemerintah yang terulung dan amat berkuasa dalam lipatan sejarah kerajaan Commagene. Selama lebih 30 tahun , baginda telah menghadapi pelbagai perubahan politik di sepanjang  tempoh pergolakan tersebut. Sebagai satu-satunya anak kepada pasangan, Raja Mithridates 1 Callinicus dari Dinasti Armenia Orontid dan Puteri Laodice VII Thea, seorang puteri Yunani-Syria dari Empayar Seleucid, Antiochus mewarisi kemegahan dari kedua-dua belah keluarga ibu dan bapanya kerana berd4rahkan campuran penguasa timur dan barat.

Ketaksuban Terhadap Kuasa

Percampuran keturunan ini telah membawa kepada penggubahan polisi kebudayaan Antiochus dalam pentadbirannya, dengan mengekalkan keseimbangan antara timur dan barat. Secara tidak langsung, mempengaruhi keputusan baginda untuk mewujudkan sebuah agama baru yang mencampuri budaya keagamaan barat dan timur.

Keberadaan monumen Antiochus di Gunung Nemrut, puncak tertinggi di wilayah kerajaan Commagene, merupakan bukti yang kukuh bahawa raja ini sangat taksub dengan kekuasaannya sehingga beranggapan bahawa dirinya sama seperti para dewa yang lain. Di tapak puncak ini juga terdapat arca-arca yang tingginya sekitar 8 hingga 9 meter yang didirikan sebaris dengan monumen raja ini untuk memberi gambaran bahawa raja ini dikelilingi dan setanding dengan para dewa yang lain.

Penemuan Semula Sejarah Yang Kelam

Pada tahun 1881, Karl Sester, seorang jurutera dari Jerman telah membentangkan sebuah plan laluan-laluan pengangkutan yang terdapat di Empayar Ottoman. Beliau melaporkan bahawa beliau menemui struktur yang luar biasa di Nemrut. Sester telah merancang untuk menanda laluan-laluan ini menerusi timur Anatolia berdasarkan laluan perhubungan purba yang sedia ada. Kawasan penempatan sekitar yang  usang dan terbiar, yang membantunya menemui tugu-tugu yang luar kebiasaan tersebut di Gunung Nemrut, tidak memberi sebarang petunjukpun kepadanya mengenai jejak-jejak laluan purba. Namun begitu, beliau tetap gembira kerana telah menemui sebuah tapak bersejarah di puncak Gunung Nemrut.

Sejurus penemuan tersebut, sebuah kajian saintifik telah dilaksanakan pada tahun berikutnya, yang diketuai oleh Otto Puchstein. Pada tahun 1883, Sester dan Puchstein telah menemui sebuah prasasti yang panjang dalam tulisan Yunani. Prasasti tersebut menerangkan tentang tujuan mendirikan tugu dan niat-niat Antiochus.

Terbitnya Matahari Yang Memukau

Antara salah satu tarikan utama berkunjung ke Gunung Nemrut juga adalah keindahan alam yang dipersembahkan kepada para pengunjung. Keunikan dan keindahan alam yang disaksikan  oleh para pengunjung ini dapat dinikmati terutamanya semasa terbitnya matahari. Sinar yang terpancar turut menyinari tugu-tugu yang berada di atas gunung tersebut. Seolah-olah memberi gambaran bagaimana masyarakat terdahulu memenuhi tuntutan agama mereka di tapaktersebut semenjak 2000 tahun yang lalu.

RUJUKAN:

Nemrut.Retrieved September 15, 2020, from https://www.goturkey.com/destinations/nemrut

Centre, U.Nemrut Dağ. Retrieved September 15, 2020, from https://whc.unesco.org/en/list/448/

Mount Nemrut. Retrieved September 15, 2020, from https://turkisharchaeonews.net/site/mount-nemrut


Sebuah Jam Canggih Dapat Kesan Time Jump

Sebuah jam atom yang sensitif mengesan pelompatan masa pada jarak yang kecil. Ini sekaligus menjadikan teori relativiti Albert Einstein betul. Mengikut teori beliau, jam akan berdetik lebih pantas apabila ia jauh daripada bumi atau objek yang mempunyai daya graviti yang padat. Teori ini betul tanpa mengira saiz jam dan bagaimana ia kelihatan pada tahap atom.

Para penyelidik yang menggunakan jam ini kini mengesan pelompatan masa pada sampel-sampel atom yang lebih kecil dan berukuran milimeter. Dapatan mereka mendapati masa bergerak sedikit pantas pada bahagian atas sampel berbanding bahagian bawah sampel.

Atom boleh digunakan sebagai jam kerana kekerapan cahayanya yang spesifik mengubah tahap tenaganya. Kekerapan ini bersamaan dengan jarum jam yang berdetik. Semakin jauh atom daripada tanah, ia akan mengalami pergerakan masa pada kadar yang lebih pantas. Lantas, kekerapan cahaya yang tinggi diperlukan untuk mengubah tahap tenaga mereka.

Sebelum ini, perubahan ini yang turut dikenali sebagai anjakan merah graviti dikesan pada ketinggian 33 cm. Bagi melihat kesan ini, ahli fizik Jun Ye dari Universiti Colorado menggunakan sebuah jam yang diperbuat daripada 100,000 atom strontium yang amat sejuk. Semua atom disusun dalam satu kekisi dengan ketinggian yang berbeza selang milimeter.

Dengan pengiraan melebihi 90 jam, kadar detikan jam dikira amat tepat sekaligus membolehkan para saintis mengetahui atom mana yang mempunyai pergerakan masa yang lebih pantas. Bagi ahli teori fizik Victor Flambaum dari Universiti New South Wales, beliau melihat ini sebagai satu perkembangan baik.

Ini kerana dengan ketepatan sebegitu rupa, jam atom boleh digunakan untuk mencari jirim gelap. Ini kerana bahan tersebut boleh saja mempengaruhi pergerakan jam. Flambaum juga percaya jam ini boleh digunakan untuk mencari partikel-partikel baru yang masih belum ditemui.

RUJUKAN

Smith, Adam. (2021, 19 Oktober). RESEARCHERS’ ATOMIC CLOCK DISCOVERS TINY TIME WARP – AND IT COULD HELP HUNT UNKNOWN PARTICLES AND DARK MATTER. The Independent.


Qutb Minar – Menara Kemenangan Kesultanan Islam Di India

Kebudayaan Islam di India meninggalkan jejak sejarah yang tidak mungkin dapat dipadam, terutamanya dalam warisan seni bina. Salah satu contoh seni bina Islam yang paling mengagumkan adalah Qutb Minar, yang turut dikenali sebagai Menara Kemenangan.

Ia merupakan minaret tertinggi di dunia yang dibina dengan batu-bata. Monumen ini juga merangkumi demikian banyaknya binaan menakjubkan yang didirikan oleh Kesultanan Delhi dan secara khusus, ia membentuk sebahagian daripada kompleks Qutb yang sudah pun diiktiraf sebagai Tapak Warisan Dunia UNESCO.

SEJARAH QUTB MINAR, NEW DELHI

Pada kurun ke-9 hingga awal kurun ke-11 Masihi, sub-benua India diperintah oleh sejumlah dinasti Hindu, sebelum kemudiannya bangsa Arab dan seterusnya bangsa Turk-Muslim merebut hegemoni di sana. Mohammad al-Ghori, iaitu raja bagi Kesultanan Ghuri, menyerap wilayah-wilayah India ke dalam kekuasaannya pada kurun ke-12.

Seorang panglimanya yang bernama Qutbuddin Aibak juga berhasil menewaskan sejumlah kerajaan Hindu. Sejurus selepas kemangkatan Sultan Mohammad, Aibak bertindak memerdekakan diri dan menubuhkan sebuah kerajaan yang kemudiannya dikenali sebagai Kesultanan Delhi.

Beliau membangunkan sejumlah monumen bagi tujuan memperingati kemenangan-kemenangannya di India, selain untuk mengabsahkan kekuasaan Dinasti Mamluk di bawah pemerintahannya. Beliau memulakan projek pembinaan Qutb Minar pada 1190an, tidak lama selepas projek Masjid Quwwat al-Islam di kawasan berhampiran dimulakan.

Qutb Minar merupakan salah sebuah minaret terawal yang dibina di India. Aibak sempat menyiapkan pembinaan tingkatnya yang pertama, namun tiga tingkat yang berikutnya dibina oleh penggantinya, Shams al-Din Iltutmish.

Minaret ini dikenali sebagai Menara Kemenangan Qutb Minar kerana ia bukan hanya sebuah bangunan keagamaan, malahan ia juga dibina bagi tujuan memperagakan kebesaran Kesultanan Delhi. Minaret ini kemudian ditambah-baik oleh Firoz Shah Tughlaq yang membina satu lagi tingkat pada kurun ke-14.

Dinasti Lodi pada kurun ke-16 bertanggungjawab membina semula sebahagian besar menara ini yang mengalami kerosakan akibat gempa bumi dan disambar petir. Sher Shah Shuri, yang merebut Delhi dari Mughal buat sementara waktu, sempat membangunkan sebuah gerbang masuk ke menara berkenaan.

Qutb Minar juga dimanfaatkan sebagai menara peninjau bagi mengesan kehadiran pasukan musuh. Pada kurun ke-19, sebuah cupola ditambah oleh seorang pegawai British. Namun, cupola berkenaan kemudiannya diturunkan dan kini ia dipamerkan di halaman bawah sahaja.

Pada tahun 1981, berlaku lintar pintas pada menara berkenaan dan kejadian ini menjejaskan 379 anak tangganya sekaligus mengakibatkan kem4tian 45 orang, terutama kanak-kanak sekolah yang sedang melawat monumen bersejarah tersebut. Pada hari ini, Qutb Minar merupakan monumen yang paling masyhur di India dan ia dikunjungi oleh jutaan manusia.

KEINDAHAN QUTB MINAR

Qutb Minar yang terletak di Delhi merupakan sebahagian daripada kompleks Qutb. Kompleks tersebut merangkumi sejumlah bangunan yang dibina pada era Kesultanan Delhi. Sebahagian besar struktur Qutb Minar dibina dengan menggunakan batu pasir dan ia didirikan di sebuah taman yang luas.

Menara ini berukuran 237 kaki (72m) tinggi dengan diameternya mencecah 47 kaki (14m). Strukturnya dihiasi dengan lekuk-lekuk berbucu, alur-alur yang diukir rapi, dan inskripsi-inskripsi yang didedikasikan kepada Sultan Mohammad al-Ghuri.

Bahagian lain menara ini berbentuk bulat dan dihiasi ringkas dengan seni geometrik dan ukiran ayat-ayat al-Quran, di mana mahakarya ini diabadikan dalam seni kaligrafi Islam. Tingkat ketiga juga dihiasi dengan alur-alur berbucu, sementara tingkat keempat pula diperbuat daripada marmar dan tidak banyak inskripsi dipahat padanya. Tingkat kelima dibina daripada gabungan marmar dan batu pasir, juga tanpa banyak ukiran. Menara ini mempunyai empat loggia (balkoni) yang dilengkapi dengan pendakap yang diukir teliti.

Sehingga kini, minaret tersebut masih digunakan dan setiap kali masuk waktu untuk menunaikan solat, seruan daripada minaret ini akan menggamit orang Islam setempat untuk memenuhkan masjid Quwwat al-Islam yang terletak berhampiran.

MENGUNJUNGI QUTB MINAR DI NEW DELHI, INDIA

Qutb Minar terletak di tengah-tengah New Delhi dan tidak jauh dari stesen metro utama. Sejumlah bayaran dikenakan untuk memasuki tapak ini dan ia dibuka untuk kunjungan awam bermula dari terbit hingga terbenam matahari. Semenjak berlakunya tragedi tahun 1981, pengunjung tidak lagi dibenarkan memasuki ruangan dalam Qutb Minar tanpa keizinan.

Tidak ketinggalan juga terdapat tiang besi di kompleks ini yang dipercayai dibna oleh Chandragupta II pada kurun ke-4. Tiang tersebut meraih kemasyhuran yang tersendiri lantaran cirinya yang kalis karat.

Memandangkan Qutb Minar memegang signifikasi sejarah dan keagamaan bagi kebanyakan masyarakat tempatan, pengunjung dinasihatkan supaya menjaga tatasusila semasa mengunjungi Qutb Minar.

TERJEMAHAN:

Ed Whelan. (25 Ogos 2020). Qutb Minar, the Incredible Victory Tower of the Mamluk Dynasty. Ancient Origins. https://www.ancient-origins.net/ancient-places-asia/qutb-minar-0014164


Bumi Arab Sudah Berpenghuni Sejak 200,000 Tahun Yang Lalu

Perbincangan tentang manusia prasejarah takkan mungkin terhenti disebabkan penemuan-penemuan baharu. Dan setiap penemuan boleh memperbaharui fakta diasaskan penemuan sebelumnya. Malah fakta tentang manusia prasejarah itu sendiri sudah banyak berubah.

Dulu kala saintis kurang bercerita tentang mereka. Lalu timbullah gambaran-gambaran yang menunjukkan manusia prasejarah bergelagat seperti beruk. Sampai hari ini gambaran tersebut bergelumangan dalam minda marhaen. Walhal manusia prasejarah sangat normal dari segi fizikal dan mental.

Taburan manusia prasejarah berkembang secara perlahan. Kalau tengok pada penemuan rangka, manusia prasejarah paling tua dibolot Afrika. Zaman manusia prasejarah di Eropah boleh kata bermula sekitar 60,000 tahun yang lalu (Metcalfe, 2022). Penemuan Tengkorak Florisbad membuktikan kehidupan manusia prasejarah di Afrika Selatan. Dan tengkorak ini pula berusia 259,000 tahun yang lalu (Mcdougall, et al., 2005).

Tidak pelik jika rekod ini akan dipecah satu hari nanti, jika ada penemuan lebih tua.

Perjalanan antara Afrika ke Eropah mesti perlu melalui Tanah Arab. Manusia prasejarah terbukti boleh berlayar sejak 50,000 tahun yang lalu lagi (Yirka, 2012).

Akan tetapi, laluan darat lebih relevan untuk berbicara tentang penghijrahan manusia prasejarah. Selaras dengan garisan masa Afrika-Eropah, manusia prasejarah hidup di Tanah Arab sekitar 210,000 tahun yang lalu.

Tempat Teduhan Zaman Paleolitik

Dewasa ini selalu dengar pasal “perubahan iklim”. Sebenarnya iklim sentiasa berubah-ubah. Semasa zaman prasejarah dulu, Tanah Arab didapati mengalami proses perubahan iklim. Taburan hujan meningkat saban dekad, sekali gus menghijaukan bumi yang mendorong penghijrahan manusia prasejarah (Bretzke, et al., 2022).

Jabal Faya misalnya terletak dalam negara United Arab Emirates. Kawasan ini diberkati dengan sumber arkeologi dengan limpahan rangka manusia prasejarah. Semasa Zaman Paleolitik dulu, Jabal Faya sentiasa hujan dan menjadi kiblat manusia prasejarah yang bermigrasi. Kalau ikut bahasa arkeologi, Jabal Faya menjadi “population refugia” kerana ramai berteduh di sini.

Apabila suasana menjadi lebih kondusif, makin ramai akan pergi ke sana. Siapa boleh tolak bumi hijau dan air yang banyak.

Iklim Terumbang-Ambing

Seperti yang diceritakan, iklim sentiasa berubah-ubah. Dapatan di Jabal Faya tidak boleh dijadikan rujukan tunggal. Saintis membuka perbincangan dengan pembahagian zaman antara 240,000 tahun yang lalu hingga 12,000 tahun yang lalu. Pembahagian zaman boleh difahami seperti berikut (TyL = Tahun yang Lalu):

Zaman A: 240,000 TyL – 190,000 TyL

Zaman B: 190,000 TyL – 130,000 TyL

Zaman C: 75,000 TyL – 60,000 TyL

Zaman D: 60,000 TyL – 50,000 TyL

Zaman E: 29,000 TyL – 12,000 TyL

Saintis yakin mengesahkan bumi Arab penghuni pada Zaman A dan D sahaja (Petraglia, et al., 2012). Zaman B, C dan E tidak meninggalkan bukti arkeologi kerana 1) tiada penghuni atau/dan 2) terlalu sedikit penghuni. Punca jurang zaman? Kerana perubahan iklim.

Kebetulan pula Zaman D yang berpenghuni itulah dikatakan “zaman batu loncatan” sebelum Asia dan Eropah mula dibanjiri manusia prasejarah. Bermakna sebelum itu pun sudah berpenghuni. Tetapi ketika Zaman D, bukan main meningkat populasi manusia prasejarah.

Setakat ini manusia prasejarah paling tua di Malaysia adalah Deep Skull yang ditemui di Gua Niah. Saintis menjangka usianya mencecah 40,000 tahun (Sauffi, et al., 2016). Akan tetapi Deep Skull hanyalah tengkorak. Kalau rangka penuh, masih menang pada Orang Perak dengan usia 11,000 tahun yang lalu.

Sekadar penutup kerana ramai masih tidak tahu: manusia tidak berevolusi daripada beruk. Tiada saintis pernah cakap sedemikian. Charles Darwin pun tidak berkata manusia berevolusi daripada beruk. Tetapi sesiapa yang menghentam artikel ini tanpa membaca kena kenal pasti spesisnya. Sebab beruk sendiri takkan berbuat sedemikian. Mereka yang tidak berakal mesti bau dulu baru makan.

RUJUKAN:

Bretzke, K., et al. (2022). Multiple phases of human occupation in Southeast Arabia between 210,000 and 120,000 years ago. Nature.

Mcdougall, I., et al. (2005). Stratigraphic placement and age of modern humans from Kibish, Ethiopia. Nature. 433 (7027): 733-736.

Metcalfe, T. (2022, Februari 10). Earliest evidence of modern humans in Europe discovered in France. NBC News.

Petraglia, M. D., et al. (2012). Hominin Dispersal into the Nefud Desert and Middle Paleolithic Settlement along the Jubbah Palaeolake, Northern Arabia. PLoS ONE. 7 (11), e49840.

Sauffi, M., et al. (2016). Deep Skull from Niah Cave and the Pleistocene Peopling of Southeast Asia. Ecol Evol.

Yirka, B. (2012, Mac 1). Evidence suggests Neanderthals took to boats before modern humans. Phys.


Kenapa Singapura Kepanikan Dek Coronavirus?

Dalam bahasa yang mudah, Singapura sekarang sedang kepanikan. Walaupun kadar penularan (virulent rate) koronavirus (2019-nCoV) sedang berkurangan Singapura masih lagi berada di tempat ketiga di belakang Jepun (89) dan China (34,610).

Hanya 40 orang sahaja yang disahkan positif 2019-nCoV. Namun negara jiran ini telah mengasaskan suatu tindakan bersistem bernama Disease Outbreak Rseponse System Condition (DORSCON) semasa berdepan dengan SARS pada tahun 2003.

Dan kerajaan Lee Hsien Loong telah menganjakkan piawaian DORSCON daripada Kuning ke Jingga (Mohan & Jalelah, 2020). Kalau Lee Kuan Yew mengasaskan sistem ini lebih awal, penularan SARS akan diklasifikasikan sebagai Jingga juga.

Dibawah DORSCON Jingga, 2019-nCoV disahkan mudah merebak antara-orang tetapi masih belum menelan Singapura. Impaknya kepada masyarakat Singapura ialah kawalan lebih ketat yang memungkinkan kuarantin, imbasan suhu badan dan apa-apa yang Singapura rasa sesuai.

Dan DORSCON-Jingga ialah selangkah lagi daripada Merah yang bermaksud 2019-nCoV telah merebak dengan serius yang mewajibkan penutupan sekolah dan pejabat. Ia diisytiharkan selepas tiga kes baharu timbul yang tidak diketahui asal usulnya dan DUA daripadanya menamakan Malaysia negara terakhir dikunjungi (Ai-Len & Khalik 2020). Kerajaan juga telah melarang sebarang aktiviti selepas sekolah tetapi kurikulum masih berterusan kerana kerajaan takut jika pelajar-pelajar usia remaja keluar rumah (Goh, 2020)

Jadi apabila kerajaan melompatkan kadar kesedaran penularan daripada Hijau ke Jingga, rakyat boleh lagi menganggap peny4kit ini normal. Namun memandangkan DORSCON-Jingga telah diisytiharkan, apa yang akan berlaku agaknya?

Panik.

Dengan begitu pantas masyarakat Singapura membuat tindakan persediaan terhadap kebarangkalian DORSCON-Merah. Mereka membanjiri pasaraya-pasaraya besar untuk mengumpulkan bekalan makanan.

Biskut, mee segera dan kopi merupakan antara makanan paling laris di Singapura. Apa-apa makanan yang lanjut tarikh luput disebat tanpa fikir panjang.

Jelas sekali makanan yang dipilih dalam tin mudah dimasak untuk digaulkan dengan nasi putih. Tidak dilupakan iaitu keperluan sanitasi seperti syampu dan tisu tandas.

Ada yang sampai tingga satu paket sahaja.

Malah rak-rak minuman ker4s pun dis3rbu juga.

Memandangkan rakyat Singapura tidak pasti berapa lama kerajaan perlu ambil untuk menvmb4ngkan 2019-nCoV, macam-macam perkara perlu disediakan. Keperluan makanan selesai. Tidak pelik jika setiap rumah sudahpun tersedia dengan mesin-mesin penapis air. Jadi keperluan air bersih pun selesai, apatah lagi keperluan sanitasi.

Namun satu keperluan lagi yang masih belum disebut. Alat pencegah kehamilan pun diborong habis juga.

Mungkin daripada perspektif jauh, ini merupakan sifat kiasu dan seolah-olah takut sangat dengan kem4tian. Namun perlu ingat Malaysia pun berdepan juga dengan 2019-nCoV yang disahkan berada dalam 16 tubuh.

Warganegara Malaysia pertama yang positif telah berhubung dengan 74 orang. Sampel daripada 35 daripadanya telah diambil (Bernama, 2020). Bersorak atau berlaku prejudis terhadap jiran sekangkang kera antara Selat Johor boleh mendatangkan padah juga.

Buat masa sekarang Singapura masih belum berdepan dengan gangguan bekalan. Namun pembelian panik yang dibuat jika berterusan bakal menunjukkan kesan jua, sepertimana yang berlaku di Amerika Syarikat (gangguan bekalan petrol) dan Qatar (pertelingkahan diplomasi Saudi) masing-masing pada tahun 2016 dan 2017. Jika kedua-dua ini tidak cukup untuk melanjutkan sentimen kecem4san, tahun 2008 wajar diambil contoh.

Pada masa itu Barack Obama disahkan memenangi pilihanraya. Dan ramai dalam kalangan rakyat membeli senj4t4 api atas persepsi Republican yang mengatakan Obama akan melarang jualan.

Dalam situasi ini, tidak salah jika Malaysia panjangkan doa kepada Singapura. Di sana terdapat 5.612 juta orang yang 15% ialah Melayu Islam. Selebihnya juga berupaya untuk menjadi pengantara yang membawa 2019-nCoV ke Malaysia.

RUJUKAN:

Ai-Len, C. & Khalik, S. (2020, February 7). Coronavirus: Singapore ups outbreak alert to orange as more cases surface with no known links; more measures in force. Straits Times. Retrieved from https://www.straitstimes.com/singapore/coronavirus-outbreak-alert-upped-to-orange-as-more-cases-surface-with-no-known-links-more

Bernama. (2020, February 5). 74 people identified for having contact with first Malaysian 2019-nCoV patient. New Straits Times. Retrieved from https://www.nst.com.my/news/nation/2020/02/562868/74-people-identified-having-contact-first-malaysian-2019-ncov-patient

Goh, T. (2020, February 7). Coronavirus: No need to suspend school, says Ong Ye Kung, after some parents express concern about children’s safety. Straits Times. Retrieved from https://www.straitstimes.com/singapore/health/coronavirus-all-external-and-inter-school-activities-suspended-till-end-of-march

Mohan, M. & Jalelah, A.B. (2020, February 7). Coronavirus outbreak: Singapore raises DORSCON level to Orange; schools to suspend inter-school, external activities. Channel News Asia. Retrieved from https://www.channelnewsasia.com/news/singapore/wuhan-coronavirus-dorscon-orange-singapore-risk-assessment-12405180


Qin Shi Huang: Maharaja Yang Menyatukan Seluruh China

Qin Shi Huang diperakui sebagai salah seorang maharaja terhebat China. Namun, tidak dapat dinafikan bahawa beliau juga seorang pemerintah yang sangat kejam. Apapun, sifat itulah yang membolehkannya menyatukan China sekaligus menamatkan zaman Negara-Negara Berperang.

Walaupun Qin Shi Huang banyak menabur sumbangan dan meninggalkan legasi-legasi yang berpanjangan dalam sejarah China, namanya tidak dikenang sebagai seorang pemerintah budiman yang prihatin akan kebajikan rakyatnya. Sebaliknya, beliau lebih lazim dipandang sebagai seorang pemerintah tirani.

KEHIDUPAN AWAL QIN SHI HUANG

Qin Shi Huang dilahirkan pada tahun 259SM dan merupakan putera kepada raja negara Qin. Menurut catatan purba (karya Sima Qian yang berjudul Shiji), Qin Shi Huang sebenarnya bukanlah putera raja Qin, Zhuangxing. Sima Qian mendakwa bahawa pada penghujung Dnasti Zhou Timur (yang bersamaan dengan penghujung zaman Negara-Negara Berp3rang), Yiren si Putera Qin (kelak memakai gelar Zhuangxiang) berkawan dengan seorang pedagang kaya yang bernama Lu Buwei.

Lu Buwei mengatur supaya Yiren bertemu dengan isterinya, Zhao Ji. Yiren kemudian jatuh cinta dengan Zhao Ji dan mengambilnya sebagai gundik. Tanpa pengetahuannya, Zhao Ji sebenarnya sudah pun mengandungkan anak Lu Buwei.

Memandangkan beliau masih kecil, maka hal-ehwal negara diuruskan oleh pemangku raja, iaitu Lu Buwei selama beberapa tahun. Namun, Lu Buwei risau kalau-kalau Ying Zheng dapat tahu tentang identiti bapa sebenarnya dan tentang hubungannya dengan Zhao Ji. Justeru, Lu Buwei menjauhkan diri daripada Zhao Ji dan mendapatkan seorang lagi pegawai di istana, iaitu Lao Ai untuk menemaninya.

Ketika Zhao Ji melahirkan putera pada tahun 259SM, bayi itu diperkirakan sebagai putera kepada Yiren dan diberi nama Ying Zheng. Ying Zheng membesar di istana Qin dan menjadi raja Qin pada usia 13 tahun selepas kemangkatan ayahandanya.

Lao Ai menyamar sebagai sida-sida istana dan sering menemui Zhao Ji tanpa membangkitkan sebarang syak-wasangka. Mereka kemudiannya menjalinkan hubungan sulit sehingga Zhao Ji melahirkan dua orang putera tanpa identiti sebenarnya diketahui sesiapa, kecuali Lu Buwei.

BERMULANYA PEMERINTAHAN YING ZHENG

Sebaik sahaja Ying Zheng meningkat dewasa, Lu Buwei berpandangan bahawa beliau berpeluang untuk mengekalkan kuasa andai salah seorang puteranya itu diangkat sebagai raja Qin. Beliau juga tidak lagi khuatir jika identitinya sebagai bapa sebenar Ying Zheng terdedah. Justeru pada tahun 238SM, sebuah rampasan kuasa dilakukan oleh Lao Ai semasa Ying Zheng keluar. Lao Ai menggunakan meterai cincin Zhao Ji bagi menghasut tentera untuk melakukan pemberontakan.

Namun, pasukan pemberontak ini berjaya ditewaskan oleh pasukan tentera diraja. Lao Ai dan keluarganya dihukum bvnuh. Zhao Ji dikurng dalam rumah tahanan dan Lu Buwei pula membvnuh diri dengan meminum racun. Dengan menundukkan cubaan merampas kuasa ini, Ying Zheng berjaya meneguhkan kedudukannya sebagai raja Qin sekaligus membolehkannya untuk menumpukan perhatian pada urusan luar.

Sejarahwan berpendapat bahawa salah satu sebab kejayaan Qin adalah kecenderungan Qin Shi Huang kepada falsafah Legalisme. Dalam pep3rangan di zaman China purba, terdapat beberapa peraturan yang perlu dipatuhi. Namun berdasarkan prinsip-prinsip Legalisme, peraturan-peraturan tersebut boleh dikesampingkan demi mencapai kemenangan ke atas musuh.

Pada waktu itu, China terbahagi kepada tujuh buah negara utama – iaitu Qin, Han, Wei, Chu, Zhao, Yan dan Qi. Satu demi satu negara tersebut tumbang ke tangan Qin. Sebahagiannya menyerah secara rela sambil ada yang melakukan penentangan. Secara bertahap tetapi pasti, penyatuan ini berjaya diselesaikan pada tahun221SM, hanya sembilan tahun selepas Qin men4kluk negara pertama, iaitu Han.

Pemerintahan Qin Shi Huang sebagai maharaja juga dapat dijalankan dengan lancar menerusi pengaruh prinsip-prinsip Legalisme ini. Misalnya, beliau melupuskan sistem feudal yang sejak sekian lama diamalkan di China dan menggantikannya dengan pentadbiran autokratik berpusat. Selain itu, undang-undang digubal dan rakyat yang tidak mematuhinya dikenakan hukuman.

Dicadangkan bahawa salah satu sebab kejayaan negara Qin ke atas seterunya adalah kecenderungan Qin Shi Huang kepada falsafah Legalisme. Misalnya, ditudingkan bahawa dalam p3rang China purba, terdapat beberapa peraturan yang perlu dipatuhi.

Namun berdasarkan prinsip-prinsip Legalisme, peraturan-peraturan ini boleh diketepikan demi mencapai kemenagan ke atas musuh. Sistem tulisan, mata wang syiling, serta ukuran berat dan jarak yang sebelum ini berbeza-beza di setiap negara turut diseragamkan pada zaman pemerintahan Qin Shi Huang.

Selain itu, Qin Shi Huang turut memerintahkan pembinaan Tembok Besar China yang masyhur itu. Tembok ini dipercayai dibina bagi tujuan menandakan sempadan utara empayar dan melindungi China dari ser4ngan bangsa gasar. Walaupun projek-projek sebegini bertujuan memberikan kemanfaatan kepada rakyat, sejarah lebih mengenang kekejaman yang berlaku apabila rakyat, banduan dan tentera dikerah bagi mengerjakan pembinaan berskala besar tersebut.

Qin Shi Huang mangkat pada tahun 210 Sebelum Masihi. Dinasti yang beliau tubuhkan runtuh hanya empat tahun selepas kemangkatannya, disebabkan oleh beberapa faktor yang antaranya termasuklah penggantinya yang tidak cekap dan ketidakpuasan hati rakyat yang membawa kepada pemberontakan.

Apapun, reformasi-reformasi yang dilakukan oleh Qin Shi Huang kekal berpanjangan dan pengaruhnya dapat dirasai sehingga ke hari ini.

Sejarahwan turut mencatatkan bahawa Qin Shi Huang menginginkan kehidupan yang abadi. Beliau obsess terhadap pencarian air mauhulhayat. Eliksir tersebut hadir dalam bentuk pil yang mengandungi merkuri. Pil ini dihasilkan oleh ahli-ahli alkimia diraja. Dipercayai bahawa pil-pil inilah yang mengakibatkan kemangkatan Qin Shi Huang.

TERJEMAHAN:

Wu Mingren. (10 Mac 2016). The Ruthless Chinese Emperor Qin Shi Huang: How He Unified and Tyrannized His Subjects. Ancient Origins. https://www.ancient-origins.net/history-famous-people/ruthless-chinese-emperor-qin-shi-huang-how-he-unified-and-tyrannized-his-020762


Yahudi Kaifeng: Yahudi Yang Hilang Di Bumi China

Sebagaimana
wilayah China yang padat dengan orang Cina, raut wajah penduduk wilayah Kaifeng
tiada beza dengan wilayah wilayah lain. Rupa paras mereka sama seperti orang
Han dan lain lain. Namun, ada sesetengah orang daripada wilayah ini mengamalkan
budaya yang berlainan.

Pertamanya, mereka tak memakan babi. Mungkin bagi kita ini tak pelik tapi tidak di China. Babi di situ dimakan dengan meluas. Oleh itu, sesetengah penduduk di situ menganggap mereka ialah Cina Muslim seperti suku Hui, lagi lagi apabila mereka juga bersunat. Disebabkan mereka memakai sejenis topi biru seperti kopiah, mereka juga digelar “Hui bertopi biru”. Keduanya, pada hari Passover, mereka akan memakan roti nipis, roti yang tak dikembangkan oleh yis.

Sekiranya dalam 50-100
tahun dahulu kita bertanya soalan kepada mereka adakah mereka ini orang Islam,
mungkin mereka hanya akan menggeleng kepala sahaja. Bagi mereka, mereka cuma
mengikuti suruhan nenek moyang mereka sahaja dan hanya diberitahu mereka ini
Yahudi. Malah, ada juga daripada mereka yang tak tahu pun mereka ni Yahudi dan
mengangap nenek moyang mereka sebagai Muslim.

Semasa tahun
1980-an, barulah kita tahu mereka ni Yahudi Kaifeng.

Tapi tu la, dah
macam mana Yahudi pun tak tahu mereka ni Yahudi? Untuk itu, kita kena mulakan
dengan sejarah mereka terlebih dahulu.

Sejarah pendudukan
Yahudi Kaifeng ini bermula sekitar kurun ke 10. Pada kurun tersebut, Kaifeng
merupakan ibukota Dinasti Song Utara. Kedudukan kota tersebut yang strategik
dalam kawasan Laluan Sutera menarik ramai peniaga untuk berdagang di situ.
Antara pedagang tersebut ialah pedagang Yahudi daripada Parsi dan India.

Lama kelamaan,
mereka mula membentuk komuniti Yahudi, berkahwin dengan penduduk Kaifeng dan
mula berasimilasi secara perlahan lahan. Pada zaman pemerintahan Ming, mereka
telah dianugerahkan dengan nama keluarga Ai, Shi, Gao, Gan, Jin, Li, Zhang dan
Zhao. Walau bagaimanapun, nama keluarga Zhang pada konteks sekarang lebih
banyak dipakai oleh orang Cina Muslim dek pengislaman.

Pada tahun 1163, komuniti ini telah membina kuil Yahudi mereka sebagai tempat beribadat. Sepanjang ratusan tahun ia berdiri teguh, ia telah mengalami beberapa siri kerosakan. Sebagai contoh, kuil itu pernah dilanda banjir pada tahun 1642 dan memaksa orang Yahudi Kaifeng untuk menyelamatkan artifak dan skrol penting.

Ia hanyalah pada sekitar kurun 19 lah baru secara teknikalnya budaya Yahudi Kaifeng hanya tinggal nama. Hal ini berpunca daripada kerosakan kuil mereka yang tidak lagi dipulihkan selepas banjir tahun 1852 dan juga kematian rabbi terakhir mereka pada abad yang sama. Untuk menambahkan lagi garam pada luka, mereka juga sudah tak reti membaca bahasa Ibrani kitab Taurat mereka pada tahun 1851.

Rekod terawal interaksi Yahudi Kaifeng dengan dunia luar bermula pada tahun 1605, apabila Matteo Ricci, seorang pendakwah Jesuit berjumpa dengan seorang Yahudi Kaieng bernama Ai Tian. Pada masa tersebut, Ai Tian telah melepasi peperiksaan Cina dan dia terdengar akan orang asing bukan Islam yang menyembah satu Tuhan.

Setelah berjumpa dengan Matteo Ricci di rumah dakwah Jesuit, Ai Tian terlihat gambar Mary (Maryam), Jesus (nabi Isa) dan John (nabi Yahya). Dia menganggap itu adalah gambar Rebekka (isteri nabi Ishak) dan anaknya, Yaakob dan Esau. Walau bagaimanapun, Ai Tian tidak menyembah gambar tersebut melainkan hanya sebagai adab dan penghormatan, berlainan dengan Matteo Ricci yang menyembah atas sebab agama.

Semasa melihat
gambar Matthew, Mark, Luke dan John (pengikut nabi Isa, bukan nabi Yahya), Ai
Tian bertanya sekiranya ada lagi 8 orang dalam gambar berkenaan. Ricci yang
menganggap Ai Tian bertanya tentang para Hawari (pengikut Nabi Isa) menjawab
betul. Namun, ternyata mereka bercakap tentang konteks yang berbeza. Ai Tian
menganggap itu gambar anak anak Nabi Yaakob (10 orang adik beradik + Nabi Yusuf
+ Bunyamin) sedangkan ia adalah gambar Hawariyun. Selepas itu barulah Ai Tian
menjelaskan dia berasal ialah Yahudi Kaifeng lengkap dengan kuil, rabbi dan
skrol Taurat.

Tak lama selepas
itu, beberapa orang Jesuit telah dihantar ke komuniti Yahudi Kaifeng. Didapati
masyarakat sana masih menyambut hari Sabbath, bersunat dan tak memakan babi.
Malah isi kandungan permulaan dan pengakhiran skrol mereka masih tepat dengan
isi kandungan Injil Ibrani.

Tiga tahun selepas itu, Ricci menulis surat kepada rabbi Yahudi Kaifeng bahawa al-Masih sudah pun muncul, tapi ditolak mentah mentah dengan jawapan al-Masih tak akan muncul untuk 10,000 tahun lagi. Walau bagaimanapun, rabbi tersebut juga menawarkan pangkatnya kepada Ricci sekiranya beliau memeluk agama Yahudi dan tak memakan babi.

Hal ini kerana rabbi tersebut tak mempunyai pelatih yang bagus. Kali ini, giliran Ricci pula untuk tolak. Mimpi ngeri rabbi tersebut akhirnya terjadi setelah dia meninggal. Anaknya mengambil alih tugas tersebut walaupun kurang latihan. Ricci menganggap bahawa komuniti tersebut hanya tunggu masa sahaja untuk menjadi Muslim atau sesat.

Pelantikan rabbai yang tak terlatih, berserta kerosakan kuil dan penindasan agama/ketiadaan pengiktirafan status minoriti oleh kerajaan China, hal ini akhirnya membawa kepada penghakisan nilai budaya Yahudi Kaifeng.

Sekalipun era sekarang telah menyebabkan mereka mendapat liputan dan pengajian agama, terutamanya daripada Israel, komuniti yang suatu masa dahulu meriah dengan sambutan Hannukah dan Passover di Kaifeng sudah menjadi memori silam yang berdebu.

RUJUKAN:

“Chinese
Writer Studies Jewish Roots”. The New York Times. 18 June 1985.
Retrieved 20 April 2016.

Fishbane, Matthew
(March 30, 2010). “China’s Ancient Jewish Enclave”. The
New York Times. Retrieved 2012-02-01.

Malek, Roman (2017). From
Kaifeng to Shanghai: Jews in China. Routledge.
p. 123. ISBN 9781351566285.

Ricci, Matteo
(1953), “11”, in Gallagher (ed.), De Christiana expeditione
apud Sinas [China in the Sixteenth Century: The Journals], one,
New York: Random House


Kepentingan Ekonomi di Lautan Artik

Lautan Artik yang berada di Kutub Utara kian mendapat perhatian dunia disebabkan terdapatnya kepentingan ekonomi lautan itu yang bukan sahaja penting kepada negara yang terletak di Garisan Artik malahan negara lain seperti China, Korea Selatan dan Jepun. Terdapat lapan buah negara yang berada di Garisan Artik iaitu Rusia, Kanada, Denmark (Greenland), Amerika Syarikat (Alaska), Iceland, Norway, Sweden dan Finland. Walau bagaimanapun hanya lima buah negara iaitu Kanada, Denmark, Norway, Rusia dan Amerika Syarikat yang mempunyai sempadan dan hak untuk menuntut beberapa bahagian Lautan Artik. Oleh sebab itu, lima buah negara tersebut terlibat dalam pertikaian wilayah kerana wujudnya pertindihan zon ekonomi eksklusif.

Pertindihan ini berlaku kerana Konvensyen Undang-undang Laut Antarabangsa (UNCLOS) telah memberikan setiap negara 200 batu nautika zon ekonomi eksklusif yang bermula dari garis pantai sesebuah negara pesisir. Kewujudan zon ekonomi eksklusif ini penting kepada negara-negara pesisir untuk mengeksploitasi kekayaan sumber yang ada di Lautan Artik. Oleh sebab itu, negara seperti Denmark menuntut 900 000 kilometer persegi Lautan Artik yang terletak di utara Greenland berdasarkan kepada Konvensyen Undang-Undang Laut Pertubuhan Bangsa Bersatu pada 15 Disember 2014. Namun, tuntutan ini telah bertindih dengan kawasan Rusia dan Kanada. Kewujudan zon ekonomi eksklusif ini juga membolehkan Norway mencari gali minyak dan gas di 102 blok yang terdiri daripada 93 blok di Laut Barent dan 9 blok di Laut Norwegian.

Kekayaan utama Lautan Artik dan laut-laut yang wujud di Kutub Utara ialah minyak dan gas asli. Menurut United States Geological Survey, kawasan utara Garisan Artik mempunyai kekayaan sumber minyak dan gas asli yang dianggarkan mempunyai jumlah simpanan yang setara dengan 412 bilion tong minyak. Manakala terdapat tujuh lembangan di Artik iaitu Siberia Barat, Alaska Artik, Barent Timur, Greenland Timur, Yenisey-Khatanga, Amerasian dan Greenland Barat-Kanada Timur yang kaya dengan minyak dan gas asli dianggarkan mempunyai jumlah simpanan yang setara dengan 360 bilion tong minyak. Kebanyakan negara hanya tertumpu kepada cari gali minyak dan gas asli yang berdekatan pesisiran pantai kerana cari gali minyak dan gas asli di luar pesisir menelan kos yang sangat tinggi.

Terdapat beberapa faktor kerja-kerja cari gali minyak dan gas asli di Artik menelan kos yang amat tinggi terutama di luar pesisir antaranya ialah keadaan cuaca sejuk melampau amat memerlukan kelengkapan cari gali minyak dan gas asli yang direka khas untuk berdepan suhu yang terlalu sejuk. Keadaan daratan Artik memerlukan persediaan tapak-tapak khas yang dapat menampung struktur dan kelengkapan cari gali agar tidak tenggelam. Hal ini kerana daratan Artik terbentuk daripada air laut yang beku. Manakala ketulan-ketulan ais di Lautan Artik juga mampu merosakkan fasiliti luar pesisir, di samping menjejaskan proses penghantaran kakitangan, bahan-bahan, kelengkapan dan minyak untuk tempoh masa yang lama.

Selain itu, akses pengangkutan yang terhad dan laluan bekalan yang panjang akan mengurangkan pilihan jenis pengangkutan sekali gus akan meningkatkan kos pengangkutan. Tambahan pula, gaji yang tinggi diperlukan bagi menarik minat pekerja atau kakitangan untuk bekerja di kawasan Artik yang terpencil dan tidak boleh didiami. Walaupun kos yang tinggi perlu ditanggung namun ia tidak menghalang usaha pengeksploitasian sumber yang ada di Lautan Artik. Kekayaan sumber terutama minyak dan gas asli menjadi tarikan utama yang tidak boleh dilepaskan begitu sahaja kerana ia mampu menjamin kelangsungan sektor tenaga negara-negara pesisir.

Berdasarkan rekod sejarah, penerokaan minyak di kawasan Artik telah bermula sejak 1920-an di Wilayah Barat Laut Kanada. Kemudian menjelang 1960-an, medan hidrokarbon mula dijumpai di Yamalo-Nenet (Rusia), North Slope di Brook Range (Alaska) dan Delta Mackenzie (Kanada). Beberapa dekad kemudian, wilayah Artik Rusia, Alaska, Norway dan Kanada telah menghasilkan berbilion meter padu minyak dan gas. Kini, terdapat lebih 400 telaga minyak dan gas yang berdekatan pantai telah ditemui di utara Garisan Artik. Daripada jumlah telaga tersebut, lebih 2/3 telaga pengeluaran minyak dan gas terletak di Rusia terutama sekali di Siberia Barat. Antara kawasan minyak terbesar di dunia yang terletak di Rusia ialah Kawasan Autonomi Khanty-Mansiysk. Lebih 57 peratus minyak Rusia diekstrak dari kawasan autonomi tersebut yang mempunyai 500 telaga minyak dan gas serta berjumlah 20 bilion tan.

Selain itu, terdapat 11 telaga minyak dan gas luar pesisir yang telah ditemui Rusia di Laut Barent. Telaga minyak dan gas di Laut Barent dapat dibahagikan kepada beberapa kawasan seperti Prirazlomnoe, Dolginskoye, Varandeyskoye & Medynskoye yang kaya dengan minyak dan Murmanskoye, Ludlovskoye & Kildinskoye Utara yang kaya dengan gas. Manakala kawasan Shtokman, Pomorskoye dan Ledovoye kaya dengan gas asli berbentuk cecair. Akhir sekali, kawasan Gulyaevskoye Utara kaya dengan minyak dan gas berbentuk cecair. Seterusnya di Laut Kara pula, terdapat dua telaga gas berbentuk cecair di luar pesisir yang ditemui Rusia iaitu Leningradskoye dan Rusanovskoye. Manakala terdapat 180 telaga minyak dan gas telah ditemui di wilayah Timan-Pechora, Rusia. Telaga minyak dan gas di wilayah Timan-Pechora dianggarkan mampu mengeluarkan lebih 1000 tan sehari.

Simpanan minyak kawasan Artik milik Amerika Syarikat pula dianggarkan berjumlah 15 juta tong. Manakala simpanan gas berjumlah 2 trilion meter padu. Kanada pula memiliki 49 telaga minyak dan gas di Delta Sungai Mackenzie dan 15 telaga lagi terletak di beberapa buah pulau di kawasan Artik Kanada. Kawasan Artik bukan sahaja kaya dengan sumber minyak dan gas malahan sumber mineral yang lain seperti emas, uranium dan berlian. Kawasan Artik Rusia kaya dengan sumber mineral seperti nikel, kuprum, batu arang, emas, uranium, tungsten dan berlian. Manakala kawasan Artik Amerika Utara pula mempunyai sedikit sumber uranium, kuprum, nikel, besi, gas asli dan minyak. Rusia mempunyai kawasan perlombongan yang terancang terutama sekali di bahagian utara negaranya. Wilayah Siberia yang kaya dengan galian seperti nikel, emas, perak, zink, batu arang, berlian, gipsum dan molibdenum menjadi antara kawasan perlombongan utama Rusia di bahagian utara.

Harga minyak dunia yang tidak menentu, kos penerokaan sumber asli yang tinggi dan sekatan yang dikenakan terhadap Rusia sejak tahun 2014, tidak menghalang Rusia mencari gali minyak di Lautan Artik. Sekatan yang dikenakan oleh Kesatuan Eropah dan Amerika Syarikat terhadap Rusia sejak tahun 2014 terutama sekali cari gali minyak di luar pesisir telah memberikan kesan kepada usaha cari gali dan pengeluaran minyak di pelantar Artik Rusia. Hal ini kerana syarikat dari Eropah mahupun Amerika Syarikat tidak dibenarkan untuk mengambil bahagian dalam cari gali dan pengeluaran minyak di mana-mana kawasan yang terletak di pelantar Rusia di Artik. Malahan Eropah dan Amerika Syarikat juga mengehadkan eksport teknologi penggerudian laut dalam ke Rusia yang amat penting kepada cari gali minyak dan gas asli di pentas benua Artik.

Namun sekatan yang dikenakan itu tidak menghalang Rusia untuk terus menjalankan usaha cari gali dan pengeluaran minyak di Artik. Hal ini kerana dua buah syarikat minyak Rusia iaitu Rosneft dan Gazprom telah dibenarkan oleh pihak kerajaannya untuk mencari gali minyak di luar pesisir Artik. Oleh itu, pada bulan April 2017, syarikat minyak Rosneft telah mendapat lesen untuk mencari gali minyak di Khatangsky di Laut Laptev dan Artik Timur pada bulan Jun 2017. Pada awal Oktober 2017, pihak Rosneft telah mengeluarkan kenyataan bahawa terdapat simpanan minyak berjumlah 289 juta tan atau 2.184 bilion tong di dua kawasan tersebut. Syarikat Rosneft memegang 28 lesen cari gali minyak di pelantar Artik Rusia yang dianggarkan mempunyai simpanan minyak 34 bilion tan atau 249.22 bilion tong. Secara keseluruhan, Rosneft memegang 55 lesen cari gali minyak dan gas di seluruh pentas benua Rusia. Sejak tahun 2012, Rosneft telah melabur $1.74 bilion atau 100 juta rubles untuk cari gali di Artik. Bagi tempoh 2017 hingga 2021 pula, sejumlah $4.354 bilion atau 250 bilion rubles telah dilaburkan oleh Rosneft untuk tujuan yang sama.

Manakala, Syarikat Gazprom pula mencari gali minyak di Prirazlomnoye, Laut Pechora. Kawasan Prirazlomnoye yang mengeluarkan 5.5 juta tan minyak atau 40.3 juta tong setahun dianggarkan mempunyai simpanan minyak 70 juta tan atau 513 juta tong. Secara keseluruhan, Gazprom memegang 41 lesen cari gali minyak dan gas bagi seluruh pentas benua Rusia. Perdana Menteri Rusia, Dmitry Medvedev mengatakan bahawa kerajaan Rusia akan membiayai pembangunan pentas benua Artik dan ekonomi kawasan tempatan dengan jumlah pelaburan melebihi $2.787 bilion atau 160 bilion rubles menjelang tahun 2025. Tambah beliau lagi, program pembangunan Artik berdasarkan pada tiga prinsip iaitu meningkatkan pertumbuhan ekonomi, pembangunan infrastruktur laut dan pembangunan pentas benua dengan teknologi dan kelengkapan moden. Bagi memulakan program pembangunan Artik untuk tempoh 2021 hingga 2025, kerajaan Rusia akan membiayai $414.5 juta atau 23.8 bilion rubles. Pembiayaan tersebut untuk membangunkan teknologi dan kelengkapan cari gali minyak dan gas, jentera industri untuk penerokaan dan pembangunan di Artik. Pentas Artik juga dijangka akan mengeluarkan antara 20 hingga 30 peratus minyak Rusia menjelang tahun 2050.

Manakala menurut Menteri Tenaga Rusia, Aleksandr Novak, Rusia kini mengeluarkan lebih 93 juta tan minyak setahun di zon Artik atau 17 peratus jumlah keseluruhan pengeluaran minyak Rusia. Menjelang tahun 2030 pula, pentas benua Artik Rusia dijangka akan menghasilkan lebih 2.2 juta tong minyak sehari. Kenyataan Medvedev membuktikan bahawa Rusia akan tetap menjalankan usaha cari gali minyak di Artik walaupun harga minyak dunia mengalami turun naik dan sekatan dikenakan terhadap Rusia. Cari gali minyak dan gas asli penting kerana Rusia merupakan antara negara pengeksport utama minyak dan gas dunia. Hal ini terbukti apabila jumlah eksport gas Rusia ke Eropah pada tahun 2017 ialah 193.9 bilion meter padu. Manakala eksport minyak Rusia pada tahun 2016 pula ialah 253.6 juta tan. Jumlah eksport minyak Rusia bagi tempoh lima bulan pertama pada tahun 2017 pula ialah 109.2 juta tan. Hal ini jelas membuktikan bahawa cari gali minyak dan gas di Artik amat penting kepada kelangsungan pengeksportan minyak dan gas Rusia.

Lautan Artik juga menjadi lebih penting untuk laluan perdagangan dan sektor tenaga dunia apabila air batu di Kutub Utara mencair. Pencairan air batu akibat perubahan iklim dunia akan membolehkan kapal-kapal besar melalui Lautan Artik sekali gus dapat memendekkan lagi masa perjalanan dari timur ke barat. Laluan perjalanan melalui Kutub Utara juga akan meningkatkan lagi interaksi ekonomi timur-barat. Pada masa ini, laluan kapal yang melalui Lautan Artik hanya boleh dilalui pada musim panas. Jika air batu di Lautan Artik kian mencair dan berkurangan ia akan boleh dilalui sepanjang tahun menjelang tahun 2030. Negara Eropah yang akan mendapat manfaat daripada laluan perkapalan baharu ialah negara-negara yang mempunyai akses pelabuhan di Laut Utara dan Baltik seperti Austria, Belgium, Republik Czech, Denmark, Estonia, Finland, Jerman, Ireland, Latvia, Belanda, Poland, Slovakia, Sweden, Britain dan Norway. Manakala negara Asia pula seperti China, Korea Selatan dan Jepun turut mendapat manfaat daripada laluan perkapalan di Lautan Artik.

Jika laluan perkapalan yang melalui Lautan Artik dibuka sepanjang tahun, ia akan memberikan kesan kepada laluan perkapalan Terusan Suez dan Panama sekali gus menjejaskan ekonomi negara-negara yang masih menggunakan laluan tradisional tersebut, menurut beberapa pakar ekonomi. Perdagangan yang melibatkan impot dan eksport beberapa negara Eropah timur dan selatan seperti Bulgaria, Croatia, Hungary, Itali, Romania dan Slovenia akan mengalami kejatuhan. Malahan pembukaan laluan Lautan Artik sepanjang tahun akan memberikan tekanan ekonomi terhadap Mesir dan Singapura yang amat bergantung kepada laluan perkapalan selatan. Hal ini bermakna, Selat Melaka dan Laut China Selatan juga akan menjadi kurang penting jika Lautan Artik mula menjadi laluan utama perkapalan dunia.

Walaupun terdapat pelbagai pakar ekonomi yang meramalkan bahawa Lautan Artik menjadi semakin penting dan sibuk menjelang tahun 2050, namun laluan perkapalan tradisional seperti Terusan Suez dan Panama akan tetap menjadi laluan perkapalan yang dilalui. Hal ini kerana negara-negara di hemisfera selatan seperti di benua Amerika Selatan, Afrika dan Oceania serta rantau Asia Tengah, Asia Selatan dan Asia Tenggara masih melalui laluan perkapalan tersebut. Namun tidak dinafikan bahawa Lautan Artik akan dapat memendekkan masa perjalanan dari timur ke barat dan dapat mengurangkan kos perjalanan kapal memandangkan laluan perjalanan semakin pendek.

Oleh itu, kepentingan ekonomi di Lautan Artik bukan sahaja signifikan kepada negara-negara di Garisan Artik malahan negara-negara lain yang turut mendapat manfaat terutama sekali laluan perkapalan di bahagian utara seperti China, Jepun dan Korea Selatan. Kewujudan kepentingan ekonomi ini juga secara tidak langsung telah menjadikan Lautan Artik penting dari aspek strategik, memandangkan Rusia dan Amerika Syarikat yang mempunyai kepentingan ekonomi di Lautan Artik turut terlibat dalam persaingan kuasa di seluruh dunia. Dalam hal ini, pihak Moscow bercadang untuk menempatkan sistem pertahanan udara bagi memperkukuhkan pertahanan kawasan Artik Rusia. Menurut Komander Armada Utara Rusia, Laksamana Nikolai Yevmenov berkata bahawa unit-unit pertahanan udara baharu akan ditempatkan di perkampungan Yakut di Tiksi. Penempatan unit-unit pertahanan udara yang baharu itu bertujuan untuk mempertahankan ruang udara Laluan Laut Utara. Armada Utara juga akan diperkukuhkan lagi dengan penempatan sistem peluru berpandu pertahanan pantai seperti sistem pertahanan pantai Bastion. Pada November 2018 yang lalu, angkatan tentera darat Rusia telah menerima kumpulan pertama sistem peluru berpandu pertahanan udara jarak dekat Tor-M2DT yang berupaya mengesan lebih 40 sasaran udara bergerak pada jarak 15km dan altitud 12km. Tidak dinafikan bahawa pada masa akan datang, Lautan Artik juga akan menerima nasib yang sama seperti Laut China Selatan kerana menjadi gelanggang persaingan kuasa Amerika Syarikat & Rusia dan punca ketegangan hubungan antara pelbagai negara yang terletak di kawasan terbabit akibat peningkatan kehadiran tentera.

RUJUKAN:

Laman Sesawang

Bender, J. & Kelley, B. M. 2014. Militaries Know That The Arctic Is Melting — Here’s How They’re Taking Advantage. https://www.businessinsider.com/the-competition-for-arctic-resources-2014-6?IR=T&r=MY [28 Jun 2019].

Buchanan, E. 2019. Not All Is Quiet On the Arctic Front. https://www.themoscowtimes.com/2019/03/25/not-all-is-quiet-on-the-arctic-front-a64904 [28 Jun 2019].

Forsyth, J. M. 2019. Why Alaska and the Arctic are Critical to the National Security of the United States. https://www.armyupress.army.mil/Journals/Military-Review/English-Edition-Archives/January-February-2018/Why-Alaska-and-the-Arctic-are-Critical-to-the-National-Security-of-the-United-States/ [28 Jun 2019].

Millstein, S. 2016. Who owns the Arctic? And who doesn’t? https://timeline.com/who-owns-the-arctic-2b9513b3b2a3 [29 Jun 2019].

Moscow Times. 2018. Russian Army Receives First Batch of Missile Systems Designed for Arctic. https://www.themoscowtimes.com/2018/11/26/russian-army-receives-first-batch-missile-systems-designed-for-arctic-a63591 [28 Jun 2019].

Moscow Times. 2019. Russia Will Deploy New Missiles to Defend Arctic, Admiral Says. https://www.themoscowtimes.com/2019/03/13/russia-will-deploy-new-missiles-to-defend-arctic-admiral-says-a64789 [28 Jun 2019].

Shea, N. 2019. Scenes from the new Cold War unfolding at the top of the world. https://www.nationalgeographic.com/environment/2018/10/new-cold-war-brews-as-arctic-ice-melts/ [28 Jun 2019].

Walton, M. 2009. Countries in tug-of-war over Arctic resources. http://edition.cnn.com/2009/TECH/science/01/02/arctic.rights.dispute/index.html [29 Jun 2019].

Artikel disumbangkan oleh Zulfiqar Mohd Yusof untuk The Patriots.


Melayu Dan Pengkhianatan Terhadap Raja

Orang Melayu yang berkhianat terhadap raja dan institusinya bukan perkara baru. Kalau nak tahu, prasasti-prasasti awal pada zaman Sriwijaya banyaknya ‘prasasti kutukan’. Yang popular 3 prasasti ni, Prasasti Kota Kapur, Prasasti Karangberahi dan Prasasti Telaga Batu. Berlambak lagi prasasti kutukan ni sebenarnya seperti Prasasti Boom Baru, Prasasti Palas Pasemah, Prasasti Bungkuk, Prasasti Bukit Siguntang dan lain-lain lagi.

Apa dia prasasti kutukan ni?

Ia dinamakan prasasti kutukan sebab di atas batu andesit ini dipahat bait-bait dalam bahasa Melayu kuno, aksara Pallava, yang mengutuk tindakan rakyat yang berkira-kira nak memberontak terhadap raja dan kedatuannya; dan juga yang nak melakukan kejahatan dan masalah sosial seperti merompak dan sebagainya.

Apakah bentuk hukuman yang dipahat pada prasasti terbabit, jika ada yang memberontak terhadap raja?

Senang sahaja.. hukum bunuh! Dalam prasasti biasanya disebut;

– Dibunuh oleh sumpah– Dihukum oleh kutukan– Dibunuh oleh kutukan

Sebagai contoh, Prasasti Palas Pasemah yang ditemui di Lampung, Sumatera berbunyi;

“… yang maha kuasa dan suci, yang melindungi (kerajaan)

śrīwijaya. juga, tandrun luah, dan kesuciannya yang menjadi akar dari mantera kutukan. kalau

terdapat orang-orang yang berada di wilayahku, yang berkhianat, bersekongkol dengan

pemberontak, berbicara dengan pemberontak, mendengarkan pemberontak, mengenal pemberontak, dan mereka tidak berbeda satu sama lain

kepada yang tidak mengabdi dan tidak patuh kepadaku dan kepada mereka aku jatuhkan hukuman, iaitu dibunuh dengan kutukan

dan seorang ‘gubernur’ dari kerajaan śrīwijaya diperintahkan untuk menghancurkan mereka, dan agar mereka dikekang bersama sanak keluarga mereka.:

Itu cerita zaman Dapunta Hyang dan Sriwijayanya. Zaman itu pun dah selalu sangat rakyat berkira-kira nak menentang raja. Inikan pula zaman teknologi maklumat atau terma popular sekarang, zaman Malaysia Baharu.

Seperti juga pada zaman Sriwijaya, YDPA dan raja-raja Melayu dilindungi oleh perlembagaan negara Malaysia dan Undang-Undang Tubuh Negeri masing-masing. Ada akta dalam negara kita yang secara jelas dan telusnya mempertahankan raja dan institusi beraja dan hukuman apa yang bakal dijatuhkan kepada mereka yang didapati bersalah, engkar dan menentang institusi ini.

Nasib baik kau ini bukan zaman tanam batu penuh dengan bait-bait kutukan hukum bunuh bagi yang nak mansuhkan sistem beraja, habis kuat pun kena penjara je lah.

Walaupun zaman sudah berubah, aku nak bagitahu satu sahaja…

Tiada apa yang berubah dengan kami konservatif Melayu yang akan terus mempertahankan institusi beraja ini, dari zaman Sriwijaya,  ke zaman Kesultanan Melayu Melaka, sampailah zaman Malaysia Baharu yang kau agung-agungkan ni… (guna perkataan ‘agung’ juga).

Zaman Sriwijaya ada raja Melayu bertakhta. Zaman Melaka, ada raja Melayu yang bersemayam. Walaupun ini zaman raver, raja Melayu akan tetap ada.

Gambar: Prasasti Palas Pasema


Raja Yang Menjadi Ahli Arkeologi Pertama Dunia

Perkataan
arkeologi berasal daripada gabungan dua buah perkataan Yunani, iaitu archaios (bermaksud purba atau tua) dan logos (bermaksud ilmu atau teori) yang
secara umumnya boleh difahami sebagai lapangan ilmu yang menyelidiki
tinggalan-tinggalan manusia dari zaman dahulu. Pada hari ini, arkeologi
dikelaskan sebagai salah satu daripada empat sub-lapangan antropologi, di
samping antropologi budaya, antropologi biologi dan antropologi linguistik.

Walaupun arkeologi menyentuh tentang tinggalan sejarah termasuklah dari zaman purba, akan tetapi penggunaan istilah arkeologi hanya mula digunakan pada awal kurun ke-17. Memasuki kurun ke-18, minat terhadap bidang ini semakin bertambah dan pencetus yang paling utama adalah serangan Napoleon Bonaparte ke atas Mesir sekitar tahun 1798. Penemuan makam Firaun Tutankhamen pada tahun 1992 dan juga penemuan Makam-Makam Diraja Ur pada tahun 1926 menjadi titik kemuncak yang memasyhurkan lapangan ini. Semenjak itu, bumi Timur Dekat dan Mediterrean terutamanya menjadi tumpuan kunjungan arkeologis dari Eropah.

Walau
bagaimanapun, menelusuri sejarah perkembangan ilmu arkeologi ini pasti akan
menimbulkan persoalan, “Siapakah ahli arkeologi pertama dunia?”

Menurut catatan sejarah, misalnya Lembaran Laut Mati (The Dead Sea Scrolls), penggalian arkeologi pertama yang direkodkan adalah dilakukan oleh Nabonidus, raja agung terakhir merangkap ayahanda kepada raja terakhir Empayar Neo-Babylonia. Pemerintahannya berlangsung daripada tahun 555 hingga 539SM. Baginda menaiki takhta setelah menggantikan raja Babylonia yang memerintah pada usia kanak-kanak, iaitu Labashi-Marduk yang mati dibunuh selepas hanya 9 bulan memerintah.

Sebahagian sejarawan menuding Nabonidus sebagai antara individu yang bertanggungjawab atas pembunuhan tersebut. Namun apa pun jua keadaannya, Nabonidus ditabalkan sebagai raja tidak lama selepas kemangkatan Labashi-Marduk. Nabonidus dipercayai memiliki latar belakang agak kehormat, walau mungkin bukan kerabat. Bapanya bernama Naba-balatsu-iqbi manakala ibunya pula adalah seorang paderi wanita yang berkhidmat di kuil Sin, dewa bulan yang terletak di Harran.

Berikutan Nabonidus sering mengaitkan dirinya dengan Ashurbanipal, iaitu raja agung terakhir Neo-Assyria, hal ini seolah-olah mengisyaratkan bahawa baginda mempunyai asal-usul daripada Assyria. Tambahan pula kecenderungannya terhadap Harran, kota penting Assyria menguatkan lagi dakwaan ini. Apa yang pasti, baginda tidak berasal daripada dinasti memerintah Babylon yang sama seperti Labashi-Marduk, iaitu Dinasti Chaldean.

Nabonidus dikenali sebagai seorang pemerintah Neo-Babylonia yang revisionist. Pun begitu, baginda masih tetap menghormati tradisi-tradisi lama seperti upacara rasmi, ritual keagamaan dan bahkan dicatatkan pernah membaiki kuil-kuil dewa. Sememangnya, baginda menghormati dewa-dewa yang dipuja para rakyatnya, walaupun Nabonidus sendiri cenderung taat kepada dewa Sin yang mana hal ini mencetuskan kritikan golongan paderi di kuil Dewa Marduk, dewa pelindung Babylon.

Selain menonjol dengan ketaatannya yang tinggi kepada dewa bulan, antara ciri lain yang memasyhurkan Nabonidus adalah sifatnya yang kurang berminat dengan urusan politik atau pentadbiran Babylon. Baginda lebih cenderung mengembara dan mengkaji bangunan, kuil atau barangan antik yang terdapat di dalam mahupun di luar empayarnya. Atas sebab itulah namanya diabadikan sebagai arkeologis pertama dunia.

Pun begitu, episod hidupnya sebagai seorang arkeologis tidak dirincikan dengan panjang oleh sejarah. Setelah melancarkan kempen ketenteraan di Edom dan Cilicia yang berakhir dengan kejayaan, Nabonidus meninggalkan Babylon dan menetap di oasis Tayma selama hampir 10 tahun, iaitu dari tahun 553 hingga 543SM. Sepanjang tempoh itu, putera baginda yang bernama Belshazzar memangku pemerintahan empayar.

Faktor yang mendorong Nabonidus untuk menetap di Tayma dan sekali-sekala singgah di Harran tidak disepakati secara jelas oleh ilmuwan. Berdasarkan Lembaran Laut Mati, Nabonidus dicatatkan menghidap penyakit ulser, atau gila dalam sumber lain. Penyakitnya ini mendorong baginda untuk menarik diri dari kerusi takhta dan membawa diri ke Tayma untuk menjalani rawatan di tangan seorang dukun Yahudi. Pendapat kedua pula menyebutkan bahawa baginda meninggalkan Babylon kerana berasa tidak senang dengan kultus utama yang dianuti penduduk kota itu, iaitu pemujaan Marduk. Sebagai seorang yang setia terhadap dewa Sin si Dewa Bulan, hal ini menimbulkan ketidakselesaan buat Nabonidus.

Walau bagaimanapun, sepanjang keberadaannya di Tayma, Nabonidus menemukan beberapa buah artifak sekaligus meraihkannya gelaran sebagai arkeologis pertama dunia. Antara artifak yang baginda temui adalah kuil-kuil Dewa Samas dan Dewi Anunitu (di Sappar) serta kuil yang dibina oleh Naram-sin khusus buat Dewa Sin di Harran. Lebih daripada itu, baginda turut memelihara artifak-artifak berkenaan di samping memperindahkan lagi Tayma.

Selain menjadi insan pertama yang membuat penemuan arkeologi, Nabonidus juga menjadi yang pertama melakukan pentarikhan ke atas artifak apabila baginda menganggarkan usia kuil binaan Naram-sin itu. Walaupun anggarannya tersasar sebanyak 1500 tahun, ia masih dianggap satu cubaan yang mengagumkan kerana ketiadaan teknologi pada masa itu.

Akan tetapi,
minat peribadinya terhadap arkeologi membawa musibah buat Empayar
Neo-Babylonia. Lembaran Aramia ada mencatatkan, “mene, mene, tekel, parsin,”
yang secara harfiahnya membawa maksud, “pengakhiran, beban, perpecahan.”
Seorang ilmuwan Ibrani menafsirkannya sebagai, “Empayar telah menemui
pengakhiran. Rakyatnya telah dibebankan (dengan kesusahan) dan kerajaan akan
mengalami perpecahan.”

Ketika Nabonidus sibuk berada di Tayma, Cyrus dari Empayar Achaemenid di Parsi memberangkatkan bala tenteranya menggempur Neo-Babylonia yang ketika itu dipangku oleh Belshazzar. Tatkala mendengar khabar tersebut, Nabonidus pun segera bergegas pulang ke ibu kota dan mengambil-alih pentadbiran. Sebelum mengetuai pasukan tentera untuk berhadapan dengan Cyrus, baginda terlebih dahulu mengarahkan agar patung-patung dewa di pelbagai kuil dipindahkan ke Babylon bersama paderi-paderi yang menjaganya. Hal ini demi melindungi keselamatan mereka daripada tentera Cyrus.

Walau bagaimanapun, ketika Cyrus memasuki Babylon, antara tindakan pertama yang dilakukan olehnya adalah memberi sembah hormat kepada Dewa Marduk dan mempamerkan sokongan terhadap kultus tempatan dengan memulangkan patung-patung serta paderi-paderi tersebut ke tempat asalnya. Penaklukan ini menandakan pengakhiran bagi Empayar Neo-Babylonia, dan berkuasanya Achaemenid ke atas rantau berkenaan. Pun begitu, nyawa Nabonidus dibelas-kasihani oleh Cyrus dan dalam catatan Berossus, baginda dibenarkan untuk terus hidup di Carmania.

Nama Nabonidus
terus dikenang oleh sejarah baik sebagai pemerintah terakhir Neo-Babylonia
mahupun arkeologis pertama dunia.

RUJUKAN

K. Kris Hirst.
(3 Julai 2019). The History of Archaeology Part 1 – The First Archaeologists.
ThoughtCo.
https://www.thoughtco.com/the-first-archaeologists-167134

Grahame
Johnston. (28 Ogos 2019). Nabonidus, Last Great King of Babylon. Archaeology
Expert.
http://www.archaeologyexpert.co.uk/nabodinus.html

April Holloway.
(20 Ogos 2014). The Lost Years of Nabonidus, Last King of the Neo-Babylonian
Empire. Ancient Origins.
https://www.ancient-origins.net/unexplained-phenomena/lost-years-nabonidus-last-king-neo-babylonian-empire-001992

Nabonidus. New
World Enyclopedia.
https://www.newworldencyclopedia.org/entry/Nabonidus


Sejarah Perkembangan Islam Di New Zealand

Kini, sebarang perkongsian tentang Islam di New Zealand bagaikan tidak lengkap seandainya ia luput daripada menceritakan tentang tr4gedi yang menimpa komuniti Muslim di Christchurch, atau lebih tepat, jemaah yang sedang bersiap-sedia untuk menunaikan kewajpan solat Jumaat pada tanggal 15 Mac 2019 lalu. Carian kata ‘Islam in New Zealand’ juga memperlihatkan bagaimana paparan carian Google dipenuhi dengan senarai panjang artikel dan laporan media yang ditulis sesudah tarikh berd4rah tersebut.

Walau bagaimanapun, siapa yang dapat menjangka bahawa bandar di mana gugurnya nyawa Haji-Daoud Nabi si penutur kata damai “Hello Brother” kepada si penemb4k, Husna Ahmed yang terkorb4n semasa mahu menyelamatkan suaminya yang berkerusi roda, Mucaad Ibrahim si kecil yang pergi meninggalkan dunia tanpa sempat mengenalinya, serta keseluruhan 48 lagi insan lain, merupakan bandar yang menyimpan sejarah terawal keharmonian antara agama Islam dan Kristian. Keharmonian yang sampaikan ketika meninggal dunianya seorang Muslim yang banyak berjasa terhadap komuniti Christchurch, berita duka tersebut menerima liputan akhbar tempatan sebagai tanda ucapan takziah dan penghargaan daripada seluruh masyarakat terhadap jasanya, jasa seorang Muslim minoriti di sana.

Seawal manakah keharmonian antara agama yang dimaksudkan ini berputik dan berakar di bumi New Zealand? Seawal tahun 1902, kira-kira 117 tahun lalu. Sekitar 50 tahun sesudah Islam buat pertama kalinya bertapak dan membentuk komuniti di negara penghujung dunia itu.

Islam merupakan agama yang paling pantas berkembang di New Zealand dengan jumlah penganutnya meningkat enam kali ganda lebih pantas pada tempoh antara 1991 hingga 2006 berbanding tempoh sebelumnya, di mana pada hari ini, komuniti Muslim membentuk lebih 1% daripada populasi keseluruhan negara berkenaan.

Dalam kalangan masyarakat Maori, agama Islam juga diperakui sebagai agama yang cepat berkembang dengan hasil bancian menunjukkan bahawa bilangan Muslim-Maori meningkat daripada 99 kepada 708 orang pada tempoh antara 1991 hingga 2001. Angka tersebut kemudiannya mencapai 1083 orang pada tahun 2013. Malahan, pada tahun 2010, pemimpin Aotearoa Maori Muslim Association (AMMA), iaitu Sheikh Eshaq Te Amorangi Morgan Kireka-Whaanga diperakui sebagai salah seorang daripada 500 Muslim paling berpengaruh di dunia (namun dipalit kontroversi kerana mendokong Islamic State).

Walau bagaimanapun, kajian empirikal berkenaan pengalaman atau kehidupan Muslim di New Zealand masih lagi relatif kurang. Justeru, tidak hairanlah walau bagaimana sekalipun keharmonian dan toleransi agama berjaya dicapai di negara tersebut, suara-suara sumbang atau bahkan penolakan terhadap komuniti Muslim masih wujud terutama daripada kelas pemerintah, sebagaimana yang boleh kita lihat menerusi ucapan Don Brash pada tahun 2006 yang secara kontroversinya merujuk kepada pendatang-pendatang Muslim.

“We can ask and expect people to fit in, but the reality is that many migrants to New Zealand in recent times, and indeed to the West more generally, have come from cultures that don’t share the bedrock values that New Zealanders take for granted….We cannot be indifferent to whether migrants are likely to share our bedrock values. We can’t just hope it’ll work out fine….Put another way, we should not welcome those who want to live in New Zealand but reject core aspects of New Zealand culture.”

Antara individu yang banyak menyumbang dalam meningkatkan pengetahuan dan pengenalan tentang komuniti Muslim di New Zealand dan sejarahnya adalah William Shepard (lahir 1933), seorang bekas pensyarah dalam jurusan Pengajian Agama di University of Canterbury. Beliau banyak mengeluarkan jurnal dan buku berkenaan topik tersebut, yang ianya menjadi rujukan penting dalam membincangkan tentang perkembangan Islam di New Zealand.

PERTAPAKAN DAN PERKEMBANGAN ISLAM PRA-PENUBUHAN ORGANISASI MUSLIM NEW ZEALAND

Pertubuhan Islam kebangsaan New Zealand, iaitu Federation of Islamic Association of New Zealand (FIANZ) menyatakan tahun 1850an sebagai tahun di mana imigran Muslim mula duduk secara menetap di negara tersebut terutama sekali di Christchurch, walaupun laman Victoria University of Wellington menyebutkan bahawa Islam sampai buat pertama kalinya di New Zealand pada tahun 1769. Kebanyakan sumber juga memulakan penceritaan tentang sejarah perkembangan Islam di New Zealand dengan menyatakan perihal kehadiran 17 orang Cina-Mahometan yang bekerja di lombong emas yang terletak di Dunstan, Otago pada April 1874 sebagaimana yang direkodkan oleh bancian bagi tahun tersebut.

Sebagai kepilan nota, istilah Mahometan, dan juga Mahommedan, Mohammedan, Mohemmadonisme atau Muhammadanisme adalah istilah-istilah lazim yang digunakan pada waktu itu untuk merujuk kepada agama Islam dan penganutnya.

Terdapat juga rekod yang lebih awal berbanding tahun 1874, sebagaimana yang tercantum pada akhbar Lyttleton Times yang bertarikh Mac 1858. Dalam akhbar tersebut, direkodkan tentang sebuah kes di Mahkamah Tinggi Lyttleton yang memperlihatkan kehadiran dua orang saksi, Wuzeera dan isterinya, Mindia yang keduanya itu berasal dari India, mengangkat sumpah ke atas kesaksian yang mereka berikan dengan nama al-Qur’an.

Akhbar ini juga memerincikan bahawa Wuzeera merupakan seorang pekerja Mr. Wilson dari Cashmere (pinggir bandar Christchurch) dan beliau tiba di negara itu pada tahun 1854 dengan menaiki kapal yang bernama Akbar. Wuzeera dan Mindia mempunyai 4 orang anak di mana dua yang bongsu itu dilahirkan di Christchurch, masing-masing pada tahun 1859 dan 1861.

Wuzeera ini jugalah individu yang disebutkan di dalam akhbar harian The Star yang bertarikh 1 Mei 1902, di mana kali ini, akhbar tersebut memberikan liputan tentang berita kematian Wuzeera (Bezire, nama yang digunakan olehnya di sana) yang turut disertakan bersama riwayat ringkas hidupnya. Liputan ini disiarkan sebagai ucapan takziah dan tanda penghargaan daripada seluruh komuniti Christchurch terhadap sumbangan yang diberikan oleh beliau semasa hidup, khususnya semasa keterlibatan beliau dalam kerja-kerja pembinaan Gereja Christchurch di mana beliau membantu mengangkut batu-batu dari kuari Port Hills.

Abdullah Drury di dalam bukunya, Islam in New Zealand menganggap episod pembinaan Gereja Christchurch itu sebagai sumbangan atau kerjasama terawal antara Muslim dengan komuniti Kristian di New Zealand. Episod yang menjadi bukti keharmonian antara agama di bumi tersebut, keharmonian yang begitu indah sampaikan liputan tentang berita kematian Wuzeera itu tidak hanya disiarkan di akhbar Christchurch, tetapi juga di Auckland, Otago dan Whanganui.

Selepas menyaksikan kehadiran Wuzeera sekeluarga dan 17 orang pelombong Muslim-Cina, bancian tahun 1901 merekodkan terdapat seramai 41 orang Muslim di negara itu, di mana episod perkembangan Islam di sana dilanjutkan oleh sekumpulan lelaki Gujerat dan Punjabi yang tiba di New Zealand pada lewat kurun ke-19 atau awal kurun ke-20 dan kemudian membuka kedai sebagai mata pencarian hidup. Beberapa tahun kemudian, mereka menjemput masuk pula ahli-ahli keluarga sekaligus menyumbang kepada peningkatan populasi Muslim di New Zealand.

Namun, angka tersebut kekal di bawah 100 sehinggalah selepas berlakunya Perang Dunia Kedua. Hal ini kerana kerajaan menggubal polisi yang menerima kemasukan pelarian, namun dalam bilangan yang terhad. Antara pelarian tersebut termasuklah mereka yang datang dari Turki dan Balkan, yang sebahagian daripadanya itu menetap di Auckland. Bancian tahun 1950an merekodkan bahawa bilangan Muslim di New Zealand mencapai 200 orang. Angka ini termasuklah mereka yang datang dari India, Pakistan, Bangladesh dan Mesir.

Pada tahun 1950, komuniti Muslim yang sudah cukup besar ini bertindak membentuk pertubuhan Muslim buat kali pertama, menerusi pertubuhan New Zealand Muslim Association yang berpusat di Auckland.

PERKEMBANGAN ISLAM PASCA-PENUBUHAN ORGANISASI MUSLIM NEW ZEALAND

Sembilan tahun sesudan pertubuhan tersebut dibentuk, mereka berupaya mengutip dana yang cukup untuk membeli sebidang tanah di Ponsonby pada tahun 1959 untuk dijadikan sebagai Pusat Islam. Kira-kira setahun kemudian, pertubuhan ini membawa masuk imam pertama mereka, iaitu Maulana Ahmed Said Musa Patel (1937-2009) yang datang dari Gujerat. Selain bertugas mengimamkan solat fardhu lima waktu pada setiap hari, Maulana Ahmed Said Patel juga bertanggungjawab memimpin kelas pembelajaran al-Qur’an, di mana beliau bermula dengan mengajar hanya seramai 23 orang sahaja dalam kumpulan kelas pertamanya. Merentas tahun, bilangan muridnya semakin meningkat.

Walau bagaimanapun, berikutan kekangan kewangan dalam pertubuhan New Zealand Muslim Association, Imam Patel sama sekali tidak memperoleh gaji. Lantaran itu, beliau menceburi pelbagai lapangan kerja demi menyara diri dan keluarganya. Antaranya seperti pembuatan tali, kimpalan dan malah, kerja di kilang. Kekangan ini langsung tidak menghalangnya untuk mencurahkan bakti yang memberi impak besar lagi berpanjangan kepada komuniti Muslim di sana. Antara jasanya yang paling diingati adalah ketikamana beliau menganggotai delegasi rasmi dalam pertemuan dengan majlis perbandaran dalam rangka mengusulkan permohonan kelulusan tanah perkuburan Islam di Auckland.

Perkembangan-perkembangan sebegini disusuli dengan penubuhan dua lagi pertubuhan Muslim, iaitu International Muslim Association of New Zealand (IMANZ) pada tahun 1962 yang berpusat di Wellington dan Muslim Association of Canterbury (CAR) yang ditubuhkan pada 1977. Komuniti Muslim juga mengalami pertumbuhan yang relatif pantas pada pertengahan 1960-an dengan kemasukan imigran-imigran yang lebih ramai dari Asia Selatan, termasuklah warga Fiji-India. Pelajar-pelajar Muslim dari Asia turut datang untuk melanjutkan pengajian di New Zealand. Menurut rekod bancian, populasi Muslim meningkat daripada 260 kepada 779 orang pada tempoh antara 1961 dan 1971. Angka tersebut mencecah sehingga 2500 orang menjelan tahun 1986.

Pada penghujung dekad ketujuh abad tersebut, iaitu bulan Mei 1979, ketiga-tiga wakil pertubuhan Muslim yang disebutkan di atas saling bertemu untuk bergabung dan membentuk Federation of Islamic Association of New Zealand (FIANZ) dengan Mazhar Krasniqi yang lahir di Kosovo dilantik sebagai presiden sebelum digantikan oleh Hajji Abdul Rahim Rasheed yang berasal dari Fiji.

FIANZ memfokuskan hala tujunya untuk “membimbing umat Islam di New Zealand dalam menyebar dan menggalakkan pertumbuhan aktiviti keagamaan, sosial, pendidikan, budaya dan ekonomi yang bertepatan dengan prinsip Islam sebagaimana yang digarispandukan oleh Al-Qur’an dan Sunnah. Di samping itu, FIANZ juga meletakkan aspirasi untuk membina persefahaman yang lebih baik antara komuniti Muslim dan komuniti pelbagai etnik dan agama di New Zealand selain membentuk komuniti Muslim yang boleh hidup secara harmoni dan bersatu padu demi kesejahteraan komuniti negara secara keseluruhan.”

Federasi ini juga bergiat aktif dalam persijilan Halal di samping mengembangkan lagi daging eksport dan cuba mewakili umat Islam di New Zealand pada peringkat kebangsaan dan antarabangsa.

Pada tahun sama, atau bahkan sebelum tertubuhnya federasi tersebut, masjid jamek pertama di New Zealand didirikan di mana pembentangan tapak asas Masjid Ponsonby itu dijalankan pada 30 Mac 1979.

Semenjak memasuki dekad kelapan bagi abad tersebut, pertumbuhan Islam berjalan dengan begitu pesat. Selain bilangan penganutnya terus meningkat dengan kemasukan lebih ramai pendatang, pelarian dan pelajar Muslim dari Asia, Timur Tengah dan Afrika, tempoh tersebut juga menyaksikan sejumlah pertubuhan Muslim terutama di Auckland diasaskan. Misalnya, The Islamic Education and Dawah Trust ditubuhkan pada tahun 1990, di mana pertubuhan tersebut pada hari ini beroperasi di Al Madinah School dan Al Zayad Girls College yang terletak di Mangere, Auckland.

Peristiwa-peristiwa politik di peringkat global jua menjadi antara penyumbang kepada peningkatan drastik populasi umat Islam di New Zealand sejak 1980an. Sebagai contoh, rampasan kuasa yang berlaku di Fiji pada tahun 1987 mengakibatkan sebilangan besar warga Fiji-India melarikan diri ke New Zealand. Begitu juga dengan pendatang daripada Somalia, Iraq, Bosnia, Kosovo dan Afghan. Malahan, penduduk asli New Zealand juga tidak tinggal dari memeluk agama Islam dalam jumlah yang memberangsangkan.

Bancian tahun 2006 menyaksikan populasi Muslim di negara berkenaan mencecah sehingga 36 000 orang, dan mencapai 46 000 sekitar tujuh tahun kemudian (2013). Daripada angka bagi tahun 2013 itu, 75% daripadanya menetap di Auckland dan kira-kira 25% dilahirkan di New Zealand. Statistik kelahiran asal di New Zealand ini tidak jauh lari daripada statistik tahun 1986 iaitu 26%. Daripada bancian tahun 2013 itu juga, sekitar 21% daripadanya lahir di Kepulauan Pasifik dan 26.9% lahir di Asia sementara 23.3.% berasal dari Timur Tengah dan Afrika.

Pada hari ini, presiden International Muslim Association of New Zealand (IMANZ) iaitu Tahir Nawaz dengan bangganya mengumumkan bahawa populasi Muslim di New Zealand mencapai lebih 60 000 orang, atau sekitar 1.35% daripada populasi keseluruhan New Zealand (4.78 juta).

KEHARMONIAN ANTARA AGAMA – CIRI UNIK KOMUNITI MUSLIM DI NEW ZEALAND

Sejak kali pertama bertapak di New Zealand pada 165 tahun yang lalu, Islam dan Muslim di sana memperlihatkan ciri keharmonian antara agama yang cukup menonjol. Misalnya pada awal perkembangan Islam di sana, akhbar tempatan merekodkan tentang bagaimana seorang Muslim bernama Wuzeera melibatkan diri dalam membantu kerja-kerja pembinaan Gereja Christchurch, suatu hal yang menandakan hubungan baiknya dengan komuniti Kristian tempatan, dan juga bagaimana seluruh komuniti bandar itu berdukacita atas kematiannya.

165 tahun setelah itu, tepat di bandar yang sama, ketikamana 51 nyawa Muslim terkorb4n dalam ser4nan yang dilakukan oleh seorang pengg4nas pagan, hampir-hampir seluruh masyarakat New Zealand atau Kristian secara khusus menunjukkan solidariti tidak berbelah-bahagi kepada umat Islam di sana – berhimpun untuk menjaga keselamatan mereka yang sedang ketakutan, sebahagiannya malah mengenakan hijab sebagai tanda sokongan dan tidak kurang pula ada yang memeluk agama Islam.

Keharmonian antara agama sebegini menjadi ciri unik yang mewarnai keberadaan komuniti agama seperti Muslim di New Zealand, yang berkemungkinan sifat tersebut berakar dan berputik daripada kepelbagaian etnik Muslim di sana itu sendiri, yang mana kepelbagaian seperti ini sentiasa menuntut mereka untuk mengamalkan toleransi dan saling memahami demi memelihara perpaduan dalam kalangan komuniti Muslim secara khusus, dan masyarakat New Zealand secara umum.

Sebelum menamatkan pembacaan, mari kita hadiahkan bacaan Al-Fatehah kepada insan-insan yang terkorban dalam ser4ngan ke atas Masjid Christchurch

RUJUKAN

Faisal Mahmud. (23 Mac 2019). New Zealand mosque attack: Who were the victims? Al Jazeera.
https://www.aljazeera.com/news/2019/03/zealand-mosque-attacks-victims-190316183339297.html

Muslim Directory. (n.d.). History of Islam in NZ.
https://muslimdirectory.co.nz/history-islam-nz/

Sumayyah Meehan. (2 April 2019). The History of Muslims in New Zealand. Why Islam.
https://www.whyislam.org/islam-across-the-globe/newzealand/

Colleen Ward. (2011). Muslims in New Zealand.  Victoria University of Wellington.
https://www.wgtn.ac.nz/cacr/research/identity/muslims-in-new-zealand

The history of NZ’ Muslim population. Victoria University of Wellington.
https://www.wgtn.ac.nz/news/2019/03/the-history-of-nzs-muslim-population

William Shepard. (Disember 2006). New Zealand’s Muslims and Their Organisations. New Zealand Journal of Asian Studies 8,2: 8-44.
http://www.nzasia.org.nz/downloads/NZJAS-Dec06/4Shepard2.pdf

Ahmad Hidayat Buang. (31 Disember 2002). Islam and Muslims in New Zealand. Jurnal Usuluddin: University of Malaya.
https://ejournal.um.edu.my/index.php/JUD/article/view/4064